Merantau 3,000 km lombong berlian cincin tunang
Oleh KOSMO!

21 Jun 2021, 9:30 pm
LITTLE ROCK, Arkansas – Impian seorang lelaki melombong sendiri berlian untuk dijadikan batu cincin pertunangannya menjadi nyata apabila dia menemui ‘harta’ itu seberat 2.20 karat di Taman Negeri Crater Diamonds, Arkansas, lapor GoodNewsNetwork, baru-baru ini.
Christian Liden, 26, menyimpan angan-angan sejak kecil untuk melamar bakal isterinya dengan berlian yang dilombong sendiri tanpa perlu dibeli di kedai.
Apabila rakannya memberitahu bahawa impian tersebut boleh menjadi kenyataan dengan melombong berlian di Taman Negeri Crater Diamonds, Liden tanpa berfikir panjang terus mengunjungi tapak tersebut pada 1 May lalu.
Selepas enam hari mencuba nasib, Liden akhirnya berjaya menemui sebutir berlian kuning cair yang pada pengamatannya seperti cahaya matahari di musim panas di Washington.
Berlian kuning cair (kanan) yang ditemui Liden untuk dijadikan batu cincin pertunangannya. – Taman Negeri Crater Diamonds
“Saya merentas negeri dari Washington ke Arkansas sejauh 3,218 kilometer (km) untuk memenuhi impian melombong berlian cincin pertunangan.
“Siapa sangka saya akhirnya bertemu sebutir berlian paling besar yang pernah dilombong oleh pengunjung taman di sini,” katanya.

Menurut Asisten Supritenden Taman Negeri Crater Diamonds, Dru Edmonds, berlian yang dijumpai Linden adalah yang terbesar bagi kategori warna kuning cair selepas seorang pengunjung menemui berlian kuning seberat 4.49 karat pada Oktober tahun lalu.
“Berlian yang ditemui Christian berwarna kuning muda, dengan bentuk segitiga dan kilauan logam bersinar.
“Seperti kebanyakan berlian dari taman ini, ia memiliki beberapa ciri unik dan menjadikannya berbeza daripada berlian yang biasa dijual di kedai,” jelas Edmonds. – Agensi


Rugi lebih RM1.89 juta angkara pelaburan tidak wujud
21 Jun 2021, 8:49 pm
KUALA LUMPUR – Sindiket penipuan pelaburan tidak wujud yang bergerak atas nama skim pelaburan banker capital (BKC) dan skim pelaburan Wow Exchange OU tumpas dengan penahanan sembilan individu kelmarin.
Enam lelaki dan tiga wanita berusia 23 hingga 62 tahun itu ditahan dalam Ops Nuri 17/2021 di sekitar Lembah Klang, Kedah dan Johor.
Pengarah Jabatan Siasatan Jenayah Komersial Bukit Aman, Datuk Mohd. Kamarudin Md. Din berkata, pihaknya merampas pelbagai barangan antaranya telefon bimbit, kad bank, komputer riba dan set profil syarikat pelaburan banker capital.
“Kita merampas wang tunai dalam pelbagai mata wang. Setakat ini sembilan kertas siasatan dibuka berkaitan skim pelaburan ini membabitkan kerugian lebih RM1.89 juta,” katanya dalam kenyataan hari ini.
Siasatan mendapati sindiket itu menyasarkan warga tempatan dan menggunakan dua modus operandi yang berbeza bagi memperdaya mangsa.
Bagi skim BKC, pihak sindiket mempromosikan pelaburan dengan kadar keuntungan 100 peratus hingga 400 peratus daripada jumlah modal dilaburkan.

“Pelabur diberi keyakinan bahawa wang pelaburan mereka akan dilaburkan oleh syarikat BKC ke dalam sektor pelaburan di dalam atau luar negara yang berpotensi menjana keuntungan tinggi.
“Beberapa pakej pelaburan ditawarkan bermula daripada pakej trainee serendah AS$100 (RM414) hingga pakej capitalist yang bernilai AS$10,000 (RM41,470),” ujarnya.
Skim pelaburan “Wow Exchange OU” pula berasaskan mata wang kripto.
“Sindiket mempromosikan platform mata wang kripto dan juga e-wallet yang dinamakan sebagai token wowx yang dikatakan berdaftar dan berpusat di Singapura melalui Syarikat Wow Global Pte Ltd serta dalam proses untuk mendapatkan lesen daripada kerajaan Singapura.
“Pelabur diarahkan untuk membuat bayaran modal pelaburan ke beberapa akaun bank yang diarahkan oleh sindiket, namun akhirnya mangsa tidak memperoleh apa-apa pulangan daripada modal yang dikeluarkan untuk pelaburan ini,” katanya. – K! ONLINE


Nenek diragut dalam rumah sendiri
Oleh ASLIZA MUSA

21 Jun 2021, 10:11 pm
IPOH – Seorang wanita warga emas berusia 75 tahun cedera pada leher setelah diragut seorang lelaki di rumahnya di Batu 9, Chemor di sini semalam.
Kejadian pada pukul 11.30 pagi itu berlaku ketika mangsa sedang memasak dan didatangi suspek berusia 29 tahun yang bertanya sama ada wanita berkenaan mengenalinya atau tidak.
Ketua Polis Daerah, Asisten Komisioner Yahaya Hassan berkata, mangsa mengakui pernah melihat lelaki itu ketika suspek datang ke rumahnya untuk memotong rumput beberapa bulan lepas.
“Semasa sedang berbual, mangsa telah masuk ke dapur dan suspek yang mengekori dari belakang telah merentap rantai emas dipakai wanita itu yang dianggar bernilai RM2,000.
“Mangsa tidak sempat untuk mengambil apa-apa tindakan kerana lelaki itu terus melarikan diri melalui pintu hadapan,” katanya di sini hari ini. – K! ONLINE


Pemandu maut treler terbabas
Oleh ABDUL RASHID ABDUL RAHMAN

21 Jun 2021, 9:50 pm
BENTONG – Seorang lelaki maut selepas treler dipandunya terbabas di Kilometer 44.2 Lebuh Raya Kuala Lumpur-Karak di sini hari ini.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 3.40 petang itu berlaku ketika mangsa, K. Gururaja, 53, dalam perjalanan dari Pelabuhan Klang ke Temerloh.
“Apabila sampai di tempat kejadian, pemandu treler dipercayai hilang kawalan semasa melalui satu selekoh dan terbabas di sebelah kiri jalan.
“Akibat kemalangan tersebut mangsa mengalami kecederaan di bahagian kepala dan meninggal dunia di tempat kejadian,” katanya di sini, hari ini.
Menurutnya, kes itu disiasat mengikut Seksyen 41(1) Akta Pengangkutan Jalan 1987 dan siasatan masih giat dilakukan.
Katanya, berdasarkan siasatan awal, kemalangan ini berpunca daripada kecuaian pemandu treler yang gagal mengawal kenderaan sehingga terbabas. – K! ONLINE


Tiga lelaki diberkas kutip ribuan duit pertaruhan Euro
Oleh DIYANATUL ATIQAH ZAKARYA

21 Jun 2021, 11:58 pm
MELAKA – Tiga lelaki dicekup polis selepas dipercayai menjalankan kegiatan judi Kejohanan Bola Sepak Eropah (Euro) 2020 dengan nilai taruhan mencecah lebih RM20,000 bagi setiap perlawanan, sejak 11 Jun lalu.
Kesemua suspek berusia antara 33 hingga 47 tahun itu yang merupakan peniaga ditahan dalam tiga serbuan berasingan Op Soga di sekitar daerah ini pada Jumaat dan Sabtu lalu.
Ketua Polis Daerah Melaka Tengah, Asisten Komisioner Afzanizar Ahmad, hasil risikan, sepasukan anggota telah membuat serbuan dan berjaya memberkas suspek berusia 33 tahun di sebuah rumah di Taman Sutera Batu Berendam di sini, pada pukul 9.10 malam, Jumaat lalu.
Katanya, susulan tangkapan itu, polis memberkas dua lagi suspek masing-masing berusia 47 dan 46 tahun di Kampung Lapan serta di sebuah rumah kedai di Jalan Tun Dr Lanang antara pukul 12.10 pagi sehingga 3.30 petang, keesokan harinya.
“Hasil soal siasat, kesemua suspek dipercayai telah menjalankan kegiatan judi perlawanan bola sepak Euro 2020 secara persendirian dengan nilai pertaruhan serendah RM50 sehingga mencecah ribuan ringgit melalui transaksi dalam talian.
“Difahamkan sebelum mereka dicekup, kegiatan ini mampu mengumpul wang taruhan sehingga mencecah RM20,000 bagi setiap perlawanan,” katanya ketika dihubungi di sini, hari ini. – K! ONLINE


Mayat dibalut kain dalam kebun kelapa sawit
Oleh NOR AINNA HAMZAH

21 Jun 2021, 8:14 pm
REMBAU – Seorang warga emas terkejut menemui mayat yang dibalut dengan kain di dalam kebun kelapa sawit, Jalan Pilin-Panchang dekat Kampung Pelebar Dalam di sini petang tadi.
Dalam kejadian pukul 2.30 petang itu, Saleh Lesut, 78, pada mulanya ternampak sehelai tikar dan di atasnya terdapat objek berselubung kain.
Menurut Saleh, dia menghampiri dan menyelak kain tersebut sebelum ternampak seorang lelaki yang sudah tidak bernyawa namun mayat tersebut tidak berbau dan tidak berdarah.
“Saya segera pulang ke rumah yang terletak kurang satu kilometer dari lokasi kejadian dan meminta anak, Juana Saleh menghubungi polis. Saya tidak mengenalinya mungkin dia (si mati) bukan penduduk di kampung ini.
“Ini kali pertama kes penemuan mayat di kebun sawit kampung ini sejak saya menetap di sini pada tahun 1971,” katanya ketika ditemui di lokasi kejadian. – K! ONLINE


Mat rempit lari dalam semak elak diberkas
21 Jun 2021, 6:36 pm
SUNGAI BULOH – Gara-gara takut diberkas polis, sekumpulan penunggang motosikal bertindak melarikan diri ke dalam semak berhampiran dalam Operasi Khas Samseng Jalanan di sekitar Jalan Bukit Cherakah, Meru di sini semalam.
Tindakan mereka tidak berhasil apabila dapat diberkas anggota polis yang mengepung kawasan berkenaan selepas menyedari wujud enam laluan tikus yang digunakan penunggang motosikal tersebut.
Kumpulan remaja itu sanggup melanggar prosedur operasi standard (SOP) dengan merentas daerah dari Klang ke Sungai Buloh semata-mata untuk berlumba haram.
Ketua Polis Daerah Sungai Buloh, Superintendan Shafa’aton Abu Bakar berkata, dalam operasi selama lapan jam berakhir pukul 12 tengah malam itu, sejumlah 51 motosikal dan 58 individu telah diperiksa.
“Sebanyak 218 saman telah dikeluarkan terhadap pemilik motosikal atas pelbagai kesalahan.
“14 buah motosikal turut disita kerana tiada lesen memandu dan ubah suai kenderaan,” ujarnya kepada Kosmo! hari ini.

Sebanyak 26 kompaun turut dikeluarkan ke atas remaja yang berusia 13 hingga 22 tahun kerana melanggar SOP Perintah Kawalan Pergerakan (PKP) 3.0.
Operasi disertai lima pegawai dan 28 anggota Bahagian Siasatan dan Penguatkuasaan Trafik Daerah dengan kerjasama Bahagian Siasatan Jenayah, Bahagian Siasatan Jenayah Narkotik dan Balai Polis Saujana Utama. – K! ONLINE


‘Food Panda Comel’ jadi tumpuan
Oleh MOHD RASDAN AHMAD

21 Jun 2021, 6:29 pm
PETALING JAYA – Kehadiran klip video penghantar makanan ‘Food Panda comel’ di laman sosial sejak semalam mendapat perhatian ramai natizen.
Video melalui aplikasi TikTok yang dikongsi oleh Zulizzmer berdurasi 47 saat itu memaparkan seorang kanak-kanak perempuan berusia lingkungan lima tahun menghantar makanan di sebuah rumah di kejiranannya.
Namun lokasi sebenar video tersebut dirakam tidak dinyatakan, namun telatah comel kanak-kanak tersebut dengan menghantar makanan yang dipercayai disediakan ibunya dengan basikal berwarna merah jambu cukup menghiburkan warganet.
Berdasarkan kepada video tersebut, kanak-kanak perempuan itu membantu ibunya dengan menghantar makanan yang ditempah oleh jiran sekitar bagi menghadapi tempoh sukar perintah kawalan pergerakan (PKP) ketika ini.
“Food Panda comel sudah sampai, saya selalu bagi wang lebih pada Umairah. Dia marah kalau saya panggil dia Umai, saya ‘support’ perniagaan ibu Umairah,” jelasnya.
Dalam pada itu, ramai warganet yang berpesan agar kanak-kanak perempuan tersebut berhati-hati ketika menghantar makanan di kawasan perumahanya keran bimbang tentang keselamatannya.

Seorang warganet yang menggunakan akaun bernama Sofia Lee berkata, agar Allah melindungi Umairah dan berdoa agar kanak-kanak tersebut dimurahkan rezeki.
“Ya Allah, semoga adik umairah murah rezeki..tapi mak tolong perhatikan dan jangan amalkan selalu, bahaya untuk anak pempuan sekecil ini bekerja..banyak kes Kita tahu.
“Berjaga-jaga sebelum terjadi wahai ibu. Menangis tak berlagu tak berguna. Apa-apapun kami doa semoga adik dibawah lindungan Allah selalu,” jelasnya. – K! ONLINE.


Kilang langgar SOP kena tindakan undang-undang
Oleh MOHD RIDZAUDDIN ROSLAN

21 Jun 2021, 7:36 pm
PETALING JAYA- Kerajaan akan mengambil tindakan tegas terhadap mana-mana kilang yang melanggar prosedur operasi standard (SOP) dengan melakukan serbuan sepanjang tempoh Perintah Kawalan Pergerakan Penuh (PKP) menyeluruh dilaksanakan.
Menteri Kanan Keselamatan, Datuk Seri Ismail Sabri Yaakob berkata, kilang yang dikenalpasti itu akan dikenakan kompaun termasuk arahan menutup premis serta-merta.
“Sejak akhir-akhir ini, kerajaan telah menerima banyak aduan melibatkan sektor perkilangan yang didakwa menyalahgunakan surat kebenaran untuk menjalankan operasi melibatkan perkhidmatan bukan perlu sepanjang PKP menyeluruh.
“Mengikut maklumat terdapat kilang-kilang dikesan melanggar SOP apabila beroperasi melebihi kapasiti 60 peratus pekerja malah ada antara mereka memakai gelang kuarantin,” katanya dalam satu kenyataan di sini hari ini.
Justeru, kerajaan akan mengambil tindakan tegas terhadap kilang-kilang yang melanggar SOP dengan melakukan pemeriksaan dan serbuan.
“Mesyuarat Majlis Keselamatan Negara hari ini bersetuju bahawa tanggungjawab menguatkuasakan undang-undang ini termasuk melakukan serbuan diletakkan di bawah tanggungjawab Kementerian Dalam Negeri (KDN),” jelasnya. -K! ONLINE


Takut bertukar gembira usai suntik vaksin Covid-19
Oleh MOHAMAD NAUFAL MOHAMAD IDRIS

21 Jun 2021, 6:44 pm
SHAH ALAM – Kebimbangan seorang pesara kerajaan terhadap kesan vaksin ternyata meleset apabila tidak mengalaminya sebarang implikasi serius selepas 15 minit menerima suntikan itu hari ini.
Maziah Mahmud, 68, memberitahu, dia sebelum ini ‘disogokkan’ dengan pelbagai laporan di media sosial yang menyebabkannya sangsi terhadap keperluan vaksin itu.
Katanya, proses pengambilan vaksin juga tersusun dan cepat dalam tempoh 15 minit sebelum perlu dipantau 15 minit kemudian selepas menerima suntikan.
“Jiran saya sebelum ini ada terima suntikan dan menyatakan tidak perlu percaya khabar angin.
“Justeru, lima hari lalu saya mendaftar di aplikasi MySejahtera dan hari ini terus mendapat suntikan. Tiada sebarang kesan sepanjang tempoh suntikan ini dan berharap vaksin ini dapat menambahkan imun melawan Covid-19,” katanya ketika ditemui di Pusat Pemberian Vaksin Institusi Pengajian Tinggi Mega Universiti Teknologi Mara (UiTM) Shah Alam, di sini, hari ini. – K! ONLINE


Kes kematian Covid-19 pertama Orang Asli di Negeri Sembilan
Oleh ZAKKINA WATI AHMAD TARMIZI

21 Jun 2021, 8:03 pm
KUALA PILAH – Seorang wanita berusia 38 tahun dari Kampung Orang Asli Bari, Johol dekat sini dilaporkan meninggal dunia akibat jangkitan koronavirus hari ini.
Mengesahkan perkara itu, Pengarah Jabatan Kemajuan Orang Asli (Jakoa) Negeri Sembilan dan Melaka, Shahrani Idderis berkata, wanita itu meninggal dunia pada pukul 4.15 petang tadi di Hospital Tuanku Ampuan Najihah (HTAN) di sini.
“Ini merupakan kes kematian pertama membabitkan Orang Asli di Negeri Sembilan. Pihak Jakoa dimaklumkan seramai 115 individu disaring di kampung itu dan daripada jumlah tersebut, seramai 48 orang dijangkiti Covid-19 pada minggu lalu.
“Kematian seorang wanita membabitkan masyarakat Orang Asli ini merupakan kes pertama membabitkan Kluster Kampung Bari, Inas. Saya dimaklumkan ibu, suami dan anak si mati turut dijangkiti virus tersebut,” katanya ketika dihubungi di sini hari ini. – K! ONLINE


Remaja maut, kereta terlipat elak lembu
Oleh DIYANATUL ATIQAH ZAKARYA

21 Jun 2021, 6:58 pm
JASIN – Seorang pekerja pasar maut selepas kereta yang dipandu terbabas dipercayai mengelak lembu melintas di Kilometer 17, Jalan Merlimau-Serkam awal pagi tadi.
Dalam kejadian pukul 6.30 pagi itu, mangsa, Muhammad Airulhakimi Shuib, 17, meninggal dunia di tempat kejadian akibat parah di badan.
Menurut saksi, Mohd. Zharif Mazlan, 37, sebelum kejadian, dia memandu di belakang kereta mangsa jenis Proton Iswara Aeroback.
Setibanya di lokasi kejadian, dia ternampak seekor lembu melintas dan mangsa cuba mengelak, namun terbabas sebelum merempuh sebatang pokok.
“Keadaan di lokasi memang gelap. Saya ternampak mangsa cuba elak lembu melintas di lorong paling kanan.
“Si mati cuba mengelak tetapi terbabas dan melanggar pokok,” katanya ketika dihubungi di sini, hari ini. – K! ONLINE


Wanita sedia hidangan ‘sosej jenglot’
Oleh KOSMO!

21 Jun 2021, 8:00 pm
JAKARTA – Seorang wanita menjadi perhatian netizen selepas memuat naik gambar sosej yang digorengnya yang didakwa kelihatan seperti jenglot, lapor laman berita Suara.com hari ini.
Dalam satu hantaran di Facebook, Mia Nagh Sholehah berkongsi gambar sosej yang diukir olehnya menjadi bentuk manusia kerdil.
Sosej yang mempunyai kepala, wajah, tangan dan kaki itu kemudiannya digoreng sebelum rupanya bertukar menjadi aneh dan kelihatan menyeramkan.
“Selepas digoreng, sosej ini kelihatan seperti jenglot,” tulis wanita itu pada hantarannya.
Hantaran itu menjadi tular dan turut dimuat naik di laman media sosial dengan rata-rata netizen berasa lucu melihat rupa sosej tersebut.
“Saya rasa ia lebih kelihatan seperti jerangkung,” tulis seorang netizen.

Jenglot dikenali dalam kalangan masyarakat Indonesia yang sering dikaitkan dengan pelbagai perkara mistik.
Ia dikatakan berkulit gelap, bersaiz kecil, berwajah seperti tengkorak dan mempunyai taring, rambut serta kuku yang panjang. – AGENSI


Bicara NFC 24 Januari 2022
Oleh NORLIZAH ABAS

21 Jun 2021, 7:06 pm
KUALA LUMPUR – Mahkamah Tinggi di sini hari ini menetapkan 24 Januari tahun depan bagi menyambung perbicaraan kes saman Kerajaan Malaysia terhadap National Feedlot Corporation (NFC) bagi menuntut pembayaran balik pinjaman dan faedah berjumlah RM253.6 juta.
Pesuruhjaya Kehakiman Anand Ponnudurai akan mendengar keterangan empat saksi yang akan dipanggil oleh NFC (defendan) pada perbicaraaan yang berlangsung selama lima hari sehingga 28 Januari dan tarikh itu ditetapkan pada sesi pengurusan kes yang dijalankan di hadapan beliau secara dalam talian.
Peguam Chong Kah Yee yang mewakili NFC memberitahu pihak media, defendan telah memanggil saksi pertama iaitu pakar audit, Andrew Heng memberi keterangan pada 17 Mac lalu manakala empat lagi saksi akan memberi keterangan pada tarikh yang telah ditetapkan.
Sementara itu, Peguam Kanan Persekutuan, Azizan Md. Arshad turut memaklumkan, perbicaraan kes saman itu bermula pada 13 Januari tahun lalu dengan mendengar keterangan tujuh saksi plaintif sebelum kes ditutup pada 17 Mac lalu.
Kerajaan Malaysia memfailkan saman bagi menuntut NFC membayar balik pinjaman dan faedah berjumlah RM253.6 juta berhubung penubuhan dan operasi Pusat Fidlot Nasional di Gemas, Negeri
Sembilan. – K! ONLINE


Graduan pendidikan jadi keutamaan
Oleh MOHD. HUSNI MOHD. NOOR

21 Jun 2021, 7:11 pm
PUTRAJAYA – Graduan pendidikan akan diberikan keutamaan dalam pengambilan khas secara ‘one-off’ seperti yang diumumkan Kementerian Pendidikan, semalam.
Menteri Kanan (Pendidikan), Datuk Dr. Radzi Jidin berkata, ia bagaimanapun tertakluk kepada calon yang memenuhi kriteria ditetapkan dan berjaya dalam semua tapisan yang akan dilaksanakan.
“Saya dapati ada luahan kegusaran dalam ruangan komen Facebook berkaitan pengumuman pengambilan guru secara one-off yang saya umumkan semalam.
“Luahan tersebut menggambarkan seolah-olah ambilan guru secara one-off ini tidak mengutamakan graduan pendidikan,” katanya menerusi hantaran di Facebook, hari ini.
Katanya, perkara berhubung keutamaan terhadap graduan pendidikan sudah dijelaskan ketika sidang akhbar semalam.
Radzi berkata, sekiranya calon berjaya dalam kalangan graduan pendidikan masih tidak mencukupi disebabkan ketidakpadanan opsyen, maka urusan pengambilan akan diperluaskan kepada graduan bukan pendidikan tertakluk kepada kesesuaian. – K! ONLINE


Aksi jinak seekor monyet tarik perhatian pengguna jalan raya
Oleh AHMAD SHAHERMAN SHAMSURI

21 Jun 2021, 7:02 pm
PETALING JAYA – Gelagat seekor monyet menarik perhatian pengguna jalan raya apabila haiwan itu dilihat seakan-akan mahu ‘membonceng’ sebuah motosikal ditunggang seorang lelaki.
Namun, aksi haiwan itu tidak terhenti di situ apabila ia kemudiannya dilihat memanjat bonet sebuah kereta.
Gelagat haiwan jinak itu dirakam seorang pemandu kereta sebelum dimuat naik di laman Facebook semalam.
Difahamkan, kejadian berlaku di sebuah persimpangan lampu isyarat di sebuah negeri di utara, namun lokasi tepat tidak dinyatakan.
Menerusi klip video berdurasi 51 saat itu, kelihatan monyet tersebut seperti mencari sesuatu dan ia dipercayai sedang kelaparan.
Bagaimanapun, haiwan itu tidak mencederakan pengguna jalan raya ataupun merosakkan kenderaan yang berhenti di lampu isyarat tersebut.

Sementara itu, rata-rata netizen terhibur dengan gelajat monyet itu sehingga ada yang mengatakan haiwan itu milik seorang penunggang motosikal yang kebetulan berhenti di lampu isyarat merah.
“Ingatkan yang di hadapan (penunggang motosikal) tuan,”tulis Wan Nur Aisyah.
“Saya ingat tuannya, relaks abang (penunggang motosikal) pun,” balas Nadia Nabila.
Sehingga pukul 6 petang tadi, klip video yang dimuat naik di Facebook Sukan Star TV ditonton 149,000 kali dan dikongsi lebih 211 kali. – K! ONLINE


KPJ Ipoh mula beri vaksin
Oleh KOSMO!

21 Jun 2021, 5:57 pm
IPOH – Hospital Pakar KPJ Ipoh yang dipilih Kementerian Kesihatan Malaysia (KKM) sebagai pusat pemberian vaksin (PPV) melalui Program Imunisasi Covid-19 Kebangsaan (PICK) mampu memberikan 200 dos suntikan vaksin sehari.
KPJ Ipoh menjadi hospital swasta terbaharu di bandar ini yang menawarkan perkhidmatan tersebut bekerjasama dengan Hospital Raja Permaisuri Bainun (HRPB).
Menurut Ketua Pegawai Eksekutif Hospital Pakar KPJ Ipoh, Yusmah Salleh, pemberian vaksin di hospital tersebut dijangka mampu merealisasikan usaha kerajaan mempercepatkan proses untuk mencapai imuniti kelompok.
“Dalam usaha mencapat matlamat itu terutamanya di Perak, KPJ Ipoh bekerjasama dengan Kementerian Kesihatan dalam proses vaksinasi dengan menjadi PPV hospital swasta melalui PICK bermula hari ini,” katanya kepada pemberita ketika ditemui di PPV KPJ Ipoh hari ini.
Kira-kira 50 orang penerima vaksin fasa kedua menerima suntikan dos pertama hari ini khususnya golongan warga emas dan penghidap sakit kronik. – K! ONLINE


LLM pastikan kerja-kerja pembinaan tidak diteruskan
21 Jun 2021, 6:16 pm
PETALING JAYA – Lembaga Lebuhraya Malaysia (LLM) akan memastikan kerja-kerja pembinaan tidak diteruskan seperti diarahkan kepada Syarikat Konsesi Projek Lintasan Damansara Shah Alam Sdn. Bhd. (PLDSASB) berikutan insiden perancah besi jatuh di kawasan pembinaan Lebuhraya Damansara-Shah Alam (DASH) baru-baru ini.
Ketua Pengarah LLM, Datuk Mohd Shuhaimi Hassan berkata, kerja-kerja pembinaan hanya akan diteruskan sehingga kerajaan berpuas hati dengan langkah–langkah keselamatan yang telah diambil.
Katanya, LLM juga telah mengarahkan Syarikat PLDSASB, Zaidun Leeng Sdn. Bhd. (ZLSB) dan Ranhill Bersekutu Sdn. Bhd. (RBSB) untuk melaksanakan penilaian dan pemeriksaan lanjut berhubung dengan kejadian tersebut.
“Aspek penilaian seperti pematuhan ke atas reka bentuk perancah yang digunakan merangkumi faktor keselamatan, tatacara kerja, keperluan prosedur dan dokumentasi yang dilaksanakan.
“Turut dinilai pengawasan di tapak dan lain-lain aspek kemungkinan insiden merangkumi jentera, bahan binaan, keadaan tapak, struktur sedia ada dan faktor persekitaran,” katanya dalam satu kenyataan di sini hari ini.
Tambahnya, pihak LLM telah mengadakan beberapa perbincangan sebagai langkah penambahbaikan supaya risiko kemalangan dapat dielakkan

“Pihak kami telah berbincang dengan Syarikat Konsesi dan Juruperunding termasuk Lembaga Jurutera Malaysia, Jabatan Keselamatan dan Kesihatan Pekerjaan serta Institut Keselamatan dan Kesihatan Pekerjaan Negara bagi mengkaji penambahbaikan melibatkan kerja-kerja pembinaan lebuh raya baharu,” jelasnya. – K! ONLINE


Vaksin Covid-19 tempatan di peringkat pengklonan
Oleh KOSMO!

21 Jun 2021, 5:44 pm
PUTRAJAYA – Pembangunan vaksin Covid-19 buatan Malaysia kini berada pada peringkat pengklonan yang merangkumi virus asal dan SARS-CoV-2 jenis messenger ribonucleic acid (mRNA) sejak kajian dimulakan November tahun lalu.
Menteri Kesihatan, Datuk Seri Dr. Adham Baba berkata, pembangunan itu melibatkan kerjasama antara Institut Kajian Perubatan (IMR), Kementerian Kesihatan (KKM) dan Universiti Putra Malaysia (UPM) yang dibiayai Institut Kesihatan Negara (NIH) dan Kementerian Sains, Teknologi dan Inovasi (MOSTI).
“Apabila proses terbabit berjaya, kajian pra klinikal akan dilakukan ke atas haiwan besar dan kecil sebelum kajian klinikal ke atas manusia.
“Pengklonan yang merangkumi virus asal dan SARS-CoV-2 jenis messenger ribonucleic acid (mRNA) dengan penjujukan genetik bagi menghasilkan imuniti terhadap virus Covid-19,” katanya.
Beliau berkata demikian dalam sidang akhbar perkembangan Program Imunisasi Covid-19 Kebangsaan (PICK) bersama Menteri Penyelaras PICK merangkap Menteri Sains, Teknologi dan Inovasi, Khairy Jamaluddin Abu Bakar secara maya, hari ini. -K! ONLINE


Harap had umur bakal jemaah haji dilanjut
Oleh MOHD RASDAN AHMAD

21 Jun 2021, 6:05 pm
PETALING JAYA – Penetapan kerajaan Arab Saudi berhubung had umur bakal jemaah haji bermula 18 hingga 65 tahun ketika ini diharap bersifat sementara.
Menteri Di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, keputusan itu perlu dipatuhi dan pihaknya berharap ia tidak dilanjutkan untuk musim seterusnya.
Beliau berkata, ketika ini, masih ramai bakal jemaah haji yang telah melebihi had umur tersebut namun masih belum menunaikan Rukun Islam kelima itu.
“Saya tiada kuasa untuk menetapkan had umur itu, hanya kerajaan Arab Saudi yang berhak menentukannya. Namun, saya harap had umur itu bersifat sementara ketika dunia dilanda pandemik Covid-19.
“Saya harap had itu diturunkan kepada 12 tahun dan dilanjutkan kepada 75 tahun. Ini kerana masih ramai lagi jemaah haji Malaysia yang tidak melakukan ibadah itu,” katanya pada program Lambaian Rindu Baitullah di YouTube Lembaga Tabung Haji hari ini.
Terdahulu, Kementerian Haji dan Umrah Arab Saudi menetapkan beberapa syarat kepada pemohon iaitu mestilah berumur 18 hingga 65 tahun, mempunyai kesihatan yang baik termasuk imuniti dengan dos pertama vaksin Covid-19 dan bebas penyakit kronik. – K! ONLINE


Pencuri kabel patah kaki terjun kilang
Oleh MOHD YUNUS YAKKUB

21 Jun 2021, 5:52 pm
KUALA LANGAT – Seorang pencuri kabel dan wayar elektrik patah kedua-dua belah kaki apabila nekad terjun dari tingkat tiga sebuah kilang terbengkalai di kawasan perindustrian Telok Panglima Garang di sini bagi mengelak dicekup pihak berkuasa.
Dalam kejadian kira-kira pukul 4.50 petang pada Jumaat lalu, suspek bagaimanapun ditahan bersama rakannya yang masing-masing berusia 28 dan 36 tahun.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, serbuan itu hasil maklumat awam berhubung satu kejadian ceroboh kilang terbengkalai di kawasan berkenaan.
Katanya, dua suspek yang menyedari kehadiran polis cuba melarikan diri dengan terjun dari tingkat tiga kilang tersebut selain seorang lagi bersembunyi di bawah meja pada aras sama.
“Turut ditemui bersama-sama suspek adalah peralatan pecah rumah dan curi kabel seperti gergaji besi, pemotong wayar, pencabut paku, tukul kuku kambing, pisau dan gunting.
“Hasil siasatan mendapati tujuan mereka bagi mencuri kabel dan wayar elektirik mengandungi tembaga serta untuk barangan perabot yang ada di kilang itu,” katanya dalam kenyataan hari ini.

Kata beliau, siasatan juga mendapati kedua-dua suspek tinggal berhampiran dengan kawasan kejadian.
Rizal menambah, salah seorang suspek yang ditangkap mempunyai lima rekod jenayah untuk kesalahan pecah rumah dan curi.
“Seorang suspek yang ditahan di wad Hospital Banting telah diberikan jaminan polis selepas mengambil keterangannya.
“Manakala, seorang lagi telah direman empat hari dan kes disiasat mengikut Seksyen 448 dan Seksyen 379/511 Kanun Keseksaan. – K! ONLINE


Eksekutif terima rasuah kontrak pembersihan ditahan
Oleh MOHD YUNUS YAKKUB

21 Jun 2021, 6:09 pm
SHAH ALAM – Seorang eksekutif sebuah pasar raya terkemuka ditahan selepas dipercayai terlibat rasuah kontrak pembersihan pada tahun 2018 hingga tahun ini.
Wanita berusia 43 tahun itu diberkas pada pukul 3.20 petang di Pejabat Suruhanjaya Pencegahan Rasuah Malaysia (SPRM) Selangor di sini.
Sumber berkata, siasatan awal mendapati suspek meminta dan menerima wang suapan secara bulanan berjumlah RM39,000 daripada beberapa buah syarikat bagi kerja-kerja pembersihan.
“Bayaran diterima sebagai balasan bagi memastikan syarikat-syarikat terbabit terus mendapat kontrak pembersihan dengan syarikatnya.
“Perbuatan itu dilakukan sejak 2018 hingga tahun ini,” katanya ketika dihubungi hari ini.
Sementara itu, Pengarah SPRM Selangor, Datuk Alias Salim mengesahkan penangkapan itu berkata, kes disiasat mengikut Seksyen 16(a)(A) Akta SPRM 2009.

“Suspek akan dibawa ke Mahkamah Majistret Shah Alam pada pukul 9 pagi esok untuk permohonan reman,” jelasnya. – K! ONLINE


Axiata, Telenor, tandatangani perjanjian penggabungan
Oleh KOSMO!

21 Jun 2021, 5:40 pm
PETALING JAYA – Kumpulan Axiata Bhd. (Axiata), Telenor Asia Pte. Ltd. (Telenor) dan Digi.Com Bhd. (Digi) mengumumkan telah memeterai perjanjian urus niaga bagi cadangan penggabungan Celcom Axiata Bhd. (Celcom) dan Digi bagi membentuk MergeCo.
Dijangkakan menjadi antara lima syarikat terbesar disenaraikan di dalam Bursa Malaysia Securities Bhd. berdasarkan penguasaan pasaran, MergeCo dinilai pada nilai ekuiti pra-sinergi yang digabungkan mencecah hampir RM50 bilion.
Fasa cadangan penggabungan akan melibatkan kerja terperinci berkaitan sinergi dan pelan perniagaan MergeCo dan sasaran awal menunjukkan potensi nilai pertambahan menerusi sinergi kos dan perbelanjaan modal sekitar RM8 bilion pada nilai asas bersih semasa.
Presiden & Ketua Pegawai Eksekutif Kumpulan Axiata, Datuk Izzaddin Idris berkata, pihaknya sedang menunjukkan kemajuan menerusi penggabungan yang sedang berlangsung dengan Telenor dan Digi, sejajar dengan hasrat dan komitmen untuk memberikan khidmat terbaik kepada pelanggan.
“Mengandaikan kelancaran peralihan, dalam tempoh pasca integrasi, kami menjangkakan peningkatan dalam pendapatan sebelum faedah, cukai, susut nilai dan pelunasan (EBITDA) dan margin aliran tunai dalam entiti gabungan seiring dengan komitmen berterusan kami untuk memaksimumkan pembayaran dividen bagi para pemegang saham,” katanya dalam satu kenyataan.
Menerusi pemakluman awal, Axiata dan Telenor sepakat mencalonkan Izzaddin sebagai Pengerusi, Jørgen C. Arentz Rostrup sebagai Timbalan Pengerusi, Idham Nawawi sebagai Ketua Pegawai Eksekutif (CEO) dan Albern Murty sebagai Timbalan CEO MergeCo, yang akan dinamakan Celcom Digi Berhad, tertakluk kepada kelulusan daripada pemegang saham.

Cadangan penggabungan itu dijangka dapat diselesaikan pada suku kedua 2022.


Lelaki misai berganda lebih ‘trendy’
Oleh KOSMO!

21 Jun 2021, 5:45 pm
LONDON – Sejenis trend baharu yang memerlukan golongan lelaki ‘membela’ misai berganda mula mendapat perhatian di seluruh dunia dengan ramai lelaki dilihat mengikuti gaya tersebut, lapor akhbar Daily Star hari ini.
Gaya terkini itu menjadi popular selepas tular di media sosial sebelum ini yang memaparkan ramai lelaki mula menyimpan jambang dan misai ekoran perintah berkurung.
Gaya itu memerlukan seseorang lelaki menyimpan dua misai, satu pada bahagian kebiasaan iaitu di atas mulut, dan satu lagi pada bahagian bawah mulut.
Ini bermaksud lelaki perlu menyimpan jambang sehingga panjang dan lebat yang kemudiannya akan dicukur menjadi seakan-akan misai yang mempunyai bentuk sama seperti misai pada bahagian atas.
Gaya itu menjadi popular selepas tular di media sosial sebelum ini yang memaparkan ramai lelaki mula menyimpan jambang dan misai ekoran perintah berkurung. – Reddit/Daily Star
Meskipun trend itu menarik minat ramai lelaki, namun ada yang menyifatkan gaya tersebut sebagai aneh serta tidak kurang juga yang mengagumi usaha yang dilakukan untuk mendapatkan misai kedua.
Menurut Daily Star, seseorang yang ingin mendapatkan misai seperti itu pastinya mengambil masa yang lama serta usaha yang gigih termasuk menggunakan krim yang mahal, losyen dan pelbagai jenis minyak.

Apa yang penting, seseorang lelaki itu hendaklah mempunyai bulu wajah yang lebat bagi membolehkan mereka menyimpan misai seumpama itu. – AGENSI


Gaya lasak, tapi Ara menjerit takut jarum
Oleh KOSMO!

21 Jun 2021, 5:43 pm
PETALING JAYA – Orang kata, jangan menilai buku daripada kulitnya.
Begitu juga dengan lagak lasak dan aktif yang tidak boleh dijadikan ukuran keperibadian sebenar seseorang.
Itulah yang dapat disaksikan menerusi kerenah penyanyi Ara Johari yang menjerit sebelum menerima suntikan vaksin baru-baru ini.
Akui penyanyi yang terkenal dengan penampilan kasar itu, dia memang tidak dapat menyembunyikan perasaan takut terhadap jarum.
Ara atau nama sebenarnya Nurfarrah Izzatie Johari, 24, bagaimanapun memberitahu dia berjaya mengatasi rasa ketakutan itu dan akhirnya berjaya menerima suntikan vaksin dos pertama jenis AstraZeneca (AZ).
Menerusi video yang dikongsinya dalam Instagram, dia dilihat beberapa kali mengelak dan menjerit sebelum disuntik vaksin pada lengan kanannya.

“Sejujurnya, saya sangat takut dengan jarum dan sebab itu jadi begini.
“Sebenarnya dia cucuk tidak sakit pun, rasa macam kena gigit semut tetapi jeritan saya itu seperti kena pukul,” tulisnya dalam satu entri Instagram semalam.
Dalam pada itu, dia juga turut berterima kasih kepada semua petugas barisan hadapan di Pusat Pemberian Vaksin (PPV) di Pusat Konvensyen Ideal (IDCC) Shah Alam atas layanan baik yang diberikan kepadanya temph hari.
Bahkan, pelantun lagu Bunga itu juga sempat menitipkan pesanan kepada rakyat Malaysia untuk segera mendaftar bagi mendapat vaksin.
“Terima kasih kepada semua petugas barisan hadapan di sini yang baik dan sanggup layan kerenah saya,” katanya lagi. – K! ONLINE


Pemilik syarikat palsukan dokumen didenda RM24,000
Oleh IVAN AMIRUL

21 Jun 2021, 6:23 pm
KOTA KINABALU – Seorang pemilik syarikat didenda RM24,000 selepas mengaku bersalah atas tiga pertuduhan memalsukan dokumen.
Tertuduh, Junaidah Majin, 44, membuat pengakuan itu di hadapan Hakim Abu Bakar Manat.
Tertuduh berdepan hukuman penjara selama empat bulan sekiranya gagal membayar denda.
Dokumen itu dipercayai digunakan bersama suaminya, Mohammad Ashpawi Mohd Yahya, 51, bagi mendapatkan kontrak tender perkhidmatan membekal makanan ke asrama sebuah sekolah di Kota Belud.
Kesalahan dilakukan pada 24 November 2016 di Jabatan Pendidikan Negeri Sabah dengan menggunakan penyata akaun bank palsu bertarikh 31 Julai, 31 Ogos dan 30 September 2016. – K! ONLINE


Wanita disindir pandu Myvi macam bawa lori
Oleh IZZATUL ‘AIN AZMAN

21 Jun 2021, 5:12 pm
PETALING JAYA – Satu klip video memaparkan pemandu kereta jenis Perodua Myvi mengambil lajak sebelum membelok masuk simpang sehingga nyaris melanggar seorang penghantar barang tular di media sosial sejak ia dimuat naik di aplikasi TikTok baru-baru ini.
Insiden itu dipercayai berlaku di Lembah Sireh, Kota Bharu dan menyebabkan mangsa yang menunggang motosikal terjatuh selepas membrek kenderaannya secara mengejut.
Kebanyakan pengguna TikTok memberi ulasan lucu berhubung cara pemanduan wanita itu yang dikatakan kerap menimbulkan kontroversi dan tular di media sosial.
Lebih mencuit hati apabila pemandu wanita itu keluar dari kenderaannnya dan kelihatan seperti ‘menadah tangan’ seolah-olah memohon maaf kepada penghantar barang yang terbaring di atas jalan raya.
“Biasalah, pemandu sudah biasa memandu sebuah treler 10 tayar. Itu yang dia ambil jarak jauh sebelum masuk simpang,” gurau pemilik akaun bernama @apis berkata.
“Treler sahaja yang ambil ‘side’ sebegitu jika mahu membelok. Itu pun pemandu siap-siap bagi lampu isyarat sebelum masuk ke simpang,” komen seorang lagi netizen.

“Bukan Myvi yang bermasalah, tetapi tuannya. Kasihan Myvi asyik dipersalahkan sekiranya berlaku kemalangan,” ulas seorang lagi netizen bernama @AinaaAiniee.- K! ONLINE


Kadar dos suntikan harian ditingkatkan 300,000 dos
Oleh MOHD. HUSNI MOHD. NOOR

21 Jun 2021, 4:47 pm
PUTRAJAYA – Purata harian suntikan dos vaksin Covid-19 akan ditingkatkan kepada 300,000 dos dalam masa terdekat.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, beliau sudah menerima arahan daripada Menteri Kesihatan, Datuk Seri Dr. Adham Baba supaya menyegerakan kadar suntikan itu.
Beliau berkata, purata pemberian suntikan vaksin Covid-19 sepanjang minggu lalu meningkat kepada 189,329 dos sehari berbanding 130,842 pada minggu sebelumnya.
“Setakat ini, kadar vaksinasi tertinggi setakat ini direkodkan negara adalah pada 17 Jun lalu iaitu  sebanyak 229,707 dos.
“Kita akan terus menyasarkan penanda aras baharu iaitu 300,000 dos sehari, dalam masa terdekat,” katanya pada sidang akhbar mingguan Badan Bertindak Imunisasi Covid-19 (CITF), hari ini.-K! ONLINE


MOTAC lanjut pengecualian bayaran fi lesen
Oleh NUR SHARIEZA ISMAIL

21 Jun 2021, 4:17 pm
PUTRAJAYA – Kementerian Pelancongan, Seni dan Budaya Malaysia (MOTAC) menyediakan beberapa inisiatif pelanjutan pengecualian pembayaran fi lesen bagi pengusaha pelancongan dan pemandu pelancong yang dilesenkan di bawah Akta Industri Pelancongan 1992 (Akta 482).
MOTAC dalam satu kenyataan berkata, inisiatif tersebut terdiri daripada pelanjutan pengecualian fi pembaharuan lesen dan lesen tambahan bagi permohonan pembaharuan lesen bermula dari 1 Julai lalu sehingga 31 Disember depan.
Kenyataan itu berkata, inisiatif tersebut turut melibatkan pengecualian fi pembaharuan lesen dan lesen tambahan bagi pengusaha pelancongan dan pemandu pelancong yang belum mendapat kelulusan pembaharuan lesen disebabkan oleh Perintah Kawalan Pergerakan (PKP).
“MOTAC berharap pengusaha pelancongan dan pemandu pelancong yang layak mengambil peluang itu untuk membuat permohonan pembaharuan lesen dalam tempoh ditetapkan mengikut tarikh tamat lesen masing-masing bagi memastikan pengecualian tersebut dapat dinikmati.
“MOTAC sentiasa prihatin dengan senario cabaran besar dan berterusan yang masih dihadapi oleh penggiat industri pelancongan susulan impak pandemik Covid-19,” katanya di sini hari ini.-K! ONLINE


Barat bimbang pemerintahan Islam acuan Taliban
Oleh KOSMO!

21 Jun 2021, 4:30 pm
KABUL –  Kumpulan Taliban menyatakan kelmarin bahawa mereka kekal komited kepada rundingan damai tetapi bertegas bahawa hanya ‘sistem Islam sebenar’ adalah satu-satunya cara untuk menamatkan perang dan melindungi hak termasuk untuk wanita di Afghanistan.
Rundingan antara Taliban dan kerajaan Afghanistan menemui jalan buntu selama berbulan-bulan, manakala keganasan melonjak di negara itu sejak Mei lalu apabila tentera Amerika Syarikat (AS) memulakan pengunduran terakhirnya.
Kebimbangan turut meningkat bahawa sekiranya Taliban kembali berkuasa, mereka akan melaksanakan versi keras undang-undang Islam dengan kaum wanita dilarang bersekolah dan wanita sudah berkahwin yang dituduh berzina direjam sampai mati di stadium.
Di sebalik peningkatan keganasan, pengasas bersama dan timbalan ketua Taliban, Mullah Abdul Ghani Baradar berkata kelmarin bahawa kumpulan itu komited pada rundingan damai.
“Penglibatan kami dalam rundingan menunjukkan kami percaya dalam menyelesaikan masalah melalui persefahaman bersama,” kata Abdul Ghani dalam satu kenyataan.
Katanya, satu-satunya cara untuk menamatkan konflik di Afghanistan adalah dengan melaksanakan sistem Islam selepas semua tentera asing berundur.

“Sistem Islam sebenar adalah cara terbaik untuk menyelesaikan semua isu di Afghanistan,” katanya.
Beliau maklum tentang kebimbangan di dalam dan luar negara mengenai sistem pentadbiran yang akan dilaksanakan dan kesannya kepada wanita, namun berkata, perkara itu adalah dalam ruang litup rundingan antara pelbagai pihak di Afghanistan.
Abdul Ghani juga memberi jaminan bahawa hak semua rakyat Afghanistan termasuk wanita akan termaktub dalam sistem tersebut.
Bagaimanapun, ramai bimbang interpertasi hak tersebut akan bercanggah dengan perubahan yang berlaku dalam masyarakat Afghanistan sejak tahun 2001.
Pada Mei lalu, laporan perisikan AS menyatakan bahawa kemajuan melibatkan hak wanita akan hilang jika Taliban kembali berkuasa.
Ketika tentera AS mempergiatkan pengundurannya menjelang tarikh akhir pada 11 September ini, Taliban bertempur setiap hari dengan tentera kerajaan. Kumpulan itu mendakwa telah menawan 40 daerah setakat ini.
Kebimbangan dan ketidaktentuan tentang masa depan memaksa ramai warga Afghanistan meninggalkan negara itu termasuk beribu-ribu lelaki dan wanita yang takut pembalasan dendam kerana mereka bekerja untuk tentera asing. – AFP.


Jelmaan semula Tupac Shakur
Oleh KOSMO!

21 Jun 2021, 5:30 pm
BANDAR RAYA NEW YORK – Seorang pengguna TikTok menimbulkan kekecohan media sosial apabila memuat naik klip rakaman dirinya yang menunjukkan dia kelihatan seiras mendiang artis rap popular, Tupac Shakur, lapor akhbar Daily Star semalam.
Pengguna yang dikenali sebagai @parisbrown424 itu memuat naik video itu dan bertanya samada rupanya seiras Tupac. Penyanyi itu mati ditembak ketika berusia 25 tahun pada tahun 1996.
“Bila anda sedang bersiar-siar di luar dan ada yang menegur wajah anda sama seperti Tupac Shakur.
“Apa pendapat anda semua? Adakah saya kelihatan sama seperti beliau?,” tanya Brown kepada netizen.
Klip itu menerima banyak respons pengguna media sosial yang rata-rata mengakui kesamaan wajah Brown dengan rapper tersebut.
“Saya tahu Tupac masih hidup dan akan buat kemunculan semula satu hari nanti,” komen seorang pengguna media sosial.

“Saya yakin bahawa anda tidak pernah mati, Tupac,” tulis seorang lagi.
upac Shakur maut ditembak pada tahun 1996 ketika berusia 25 tahun dalam insiden tragis yang berlaku di Las Vegas. – Getty Images
Rakaman tular itu muncul awal minggu ini menjelang sambutan ulang tahun ke-50  Tupac jika dia masih hidup.
Tragedi maut yang melibatkan Tupac ketika di puncak kerjayanya mengejutkan ramai peminat yang rata-rata sehingga kini tidak mempercayai berita itu, malah ada yang bmenganggap penyanyi itu memalsukan kematian sendiri dan masih hidup sehingga kini tanpa dibayangi populariti. – Agensi


Dua pelajar sekolah ditahan parti dadah
Oleh MOHD YUNUS YAKKUB

21 Jun 2021, 4:32 pm
SHAH ALAM – Keseronokan lapan individu termasuk dua pelajar sekolah dipercayai melakukan ‘parti dadah’ di sebuah unit kondominium di Seksyen 7 di sini, berakhir apabila diserbu hari ini.
Dalam serbuan pukul 1 pagi hasil aduan orang awam itu menahan kesemua suspek berusia 15 hingga 23 tahun.
Ketua Polis Daerah Shah Alam, Asisten Komisioner Baharudin Mat Taib berkata, sewaktu serbuan dilakukan mereka didapati berada dalam khayal disyaki di bawah pengaruh dadah dan keletihan.
Katanya, siasatan mendapati parti itu dijangka selesai pukul 2 pagi tadi selepas dimulakan pukul 6.30 petang semalam.
“Berdasarkan siasatan mendapati mereka menyewa unit tersebut pada harga RM130 bagi satu malam dengan semua suspek mengenali antara satu sama lain.
“Dua remaja perempuan yang ditahan masih menuntut di tingkatan 3 salah sebuah sebuah sekolh menengah di Klang,” katanya dalam kenyataan hari ini.

Beliau menambah, hasil ujian air kencing mendapati tujuh daripada suspek positif dadah jenis Amphetamine,Methamphetamine dan Benzo.
Ujar Baharudin, bagaimanapun semakan menunjukkan kesemua suspek tidak mempunyai rekod kesalahan jenayah lampau.
“Kesemua suspek telah dikompaun sebanyak RM4,000 seorang kerana gagal mematuhi prosedur operasi standard (SOP) Perintah Kawalan Pergerakan Bersyarat, Penyakit Berjangkit.
“Tujuh daripada suspek direman selama tiga hari bermula hari ini dan disiasat mengikut Seksyen 15(1)(a) Akta Dadah Berbahaya 1952,” jelasnya. – K!ONLINE


Warga Nigeria, isteri didakwa pindah wang lebih RM4,000
Oleh NUZULSHAM SHAMSUDDIN

21 Jun 2021, 4:11 pm
AMPANG –  Seorang warga Nigeria dan isteri didakwa di Mahkamah Majistret Ampang di sini, hari ini, atas pertuduhan mengalihkan wang dengan tiga transaksi berjumlah RM4,080 pada Mac lalu.
Bagaimanapun, tertuduh Adetola David Gbolahan, 36 dan isterinya yang merupakan warga tempatan, Sopiah Jamaludin, 48 mengaku tidak bersalah selepas pertuduhan terhadap mereka dibacakan di hadapan Majistret Farah Nasihah Annuar.
Mengikut pertuduhan, pasangan suami isteri itu didakwa bersama-sama telah dengan curang mengalihkan wang dengan tiga transaksi berjumlah RM4,080 dalam milikan seorang lelaki yang telah dimasukkan ke akaun seorang wanita di Cawangan Ambank, Kompleks Ampang Point, pukul 1 petang pada 31 Mac lalu.
Bagi kesalahan itu, mereka didakwa mengikut Seksyen 424 Kanun Keseksaan yang memperuntukkan hukuman penjara maksimum lima tahun atau dengan denda atau kedua-duanya, jika sabit kesalahan.
Mereka juga mengaku tidak bersalah atas pertuduhan alternatif iaitu dengan curang mengalihkan wang sama, di mana mereka tidak dapat memberi penjelasan yang munasabah sebab mereka mengeluarkan wang tersebut di tempat dan masa sama.
Kesalahan itu didakwa mengikut Seksyen 29(1) Akta Kesalahan Kecil 1955 dan dibaca bersama Seskyen 34 yang membawa hukuman denda maksimum RM1,000 atau penjara sehingga setahun atau kedua-duanya, jika sabit kesalahan.

Mahkamah kemudiannya menetapkan 28 Julai ini sebagai tarikh sebutan semula kes.-K! ONLINE


Jadi suami jangan hanya tahu mengadu
Oleh IZZATUL ‘AIN AZMAN

21 Jun 2021, 5:19 pm
PETALING JAYA – Tangkap layar komen seorang lelaki yang menyatakan isteri perlu mencontohi pelacur untuk memikat pasangan tular di laman Facebook dan mendapat kecaman sejak semalam.
Rata-rata pengguna laman sosial itu tidak berpuas hati dan berang dengan kenyataan tidak senonoh lelaki tersebut yang disifatkan merendahkan martabat golongan isteri.
“Jika ada seorang lelaki ataupun suami yang berfikiran begini, pada pendapat saya, ia sesuatu yang sangat kolot dan berperangai ‘busuk’,” ujar seorang pengguna Facebook bernama Adihaw Araf.
“Menyuruh isteri meniru cara pelacur adalah ayat paling tidak senonoh yang saya pernah baca. Ayat tersebut tidak patut keluar dari minda seorang manusia,” ujar seorang lagi netizen.
“Suami perlu keluarkan modal jika mahu isteri nampak cantik. Ini tidak, kerjanya mengadu saja. Serba-serbi tidak kena. Anak-anak pula isteri yang uruskan. Cakap seperti tin kosong,” komen seorang netizen bernama Cahaya Loreza Diyana.
“Kepada suami di luar sana, jangan lupa janji manis sebelum nikah. Berkorbanlah untuk isteri kita. Baik buruk isteri itu berpunca daripada suami, renung-renungkan ya,” ujar seorang pengguna bernama Prince Izal. – K! ONLINE


Dituduh hantar ‘benda’, 2 beradik kena serang
Oleh ASLIZA MUSA

21 Jun 2021, 4:43 pm
TAIPING – Dua beradik berdepan detik cemas selepas diserang seorang lelaki bersenjatakan parang di sebuah kebun durian di Bukit Balai Raja, Batu Kurau di sini kelmarin.
Kejadian pada pukul 6.20 petang itu berlaku ketika mangsa berusia 20 dan 19 tahun itu mahu pulang ke rumah setelah selesai menebas di kebun.
Ketua Polis Daerah Taiping, Asisten Komisioner Osman Mamat berkata, mangsa kemudian didatangi suspek berusia 41 tahun dalam keadaan marah sambil memegang sebilah parang sepanjang 40 sentimeter.
Katanya, suspek yang juga bekerja di kebun durian berhampiran menuduh mangsa berusia 20 tahun itu membuat sesuatu seperti menghantar ‘benda’ tidak baik kepadanya.
“Mangsa dan adik lelakinya yang cemas melihat suspek telah melarikan diri dan tertinggal dua buah telefon bimbit yang diletakkan dalam bakul dua buah motosikal.
“Ketika melarikan diri, mangsa sempat melihat suspek memecahkan kedua-dua motosikal mereka yang dipinjamkan majikan,” katanya di sini hari ini.-K! ONLINE


4 kampung di Mersing kena PKPD
Oleh MASTURAH SURADI

21 Jun 2021, 5:30 pm
MERSING – Susulan pelaksanaan Perintah Kawalan Pergerakan Diperketatkan (PKPD) yang dikuatkuasakan di empat lokaliti di Mukim Tenglu dan Mukim Mersing di sini, bilik gerakan PKPD akan diaktifkan bermula esok bagi menyelaraskan pengurusan dalam kawasan berkenaan.
Pegawai Daerah Mersing merangkap Pengerusi Jawatankuasa Pengurusan Bencana Daerah (JBD) Mersing, Mohd. Radzi Mohd. Amin berkata, lokaliti terlibat ialah Kampung Tanjung Genting, Kampung Benaung, Kampung Sawah Dato’ dan Kampung Makam.
“Merujuk kepada kenyataan media Menteri Kanan Pertahanan, sehingga 20 Jun 2021 sebanyak 54 kes  baharu telah direkodkan hasil 268 ujian saringan dan pengesanan kontak oleh Pejabat Kesihatan Daerah Mersing,” katanya dalam kenyataan hari ini.
Beliau berkata, agihan sumbangan bantuan dan bekalan makanan akan diselaraskan oleh Jabatan Kebajikan Masyarakat (JKM) dan Angkatan Pertahanan Awam (APM) melalui bilik gerakan PKPD yang berpusat di Pejabat Daerah Mersing.
“Bilik gerakan PKPD akan diaktifkan bermula esok bagi menyelaraskan pengurusan dalam kawasan PKPD yang dianggotai sekretariat JPBD Mersing,” jelasnya. – K! ONLINE


Lelaki ditahan bawa daun ketum bernilai RM45,150
Oleh ABDUL RASHID ABDUL RAHMAN

21 Jun 2021, 4:00 pm
BENTONG – Tindakan nekad seorang lelaki menyalahgunakan kebenaran rentas negeri Kementerian Perdagangan Antarabangsa dan Industri (MITI) untuk membawa satu lori daun ketum membawa padah apabila dia ditahan dalam Sekatan Jalan Raya (SJR) Plaza Tol Bentong di sini semalam.
Difahamkan daun ketum seberat 1,505 kilogram yang telah dibungkus dalam kotak dan plastik tertulis nama penerima itu dibawa dari sebuah negeri di utara untuk dihantar ke Kuantan.
Ketua Polis Daerah Bentong, Superintendan Zaiham Mohd. Kahar berkata, berdasarkan pemeriksaan terhadap sebuah lori pada pukul 8.30 pagi itu menemukan 1,505 kilogram daun ketum bernilai RM45,150.
“Pada mulanya lelaki berkenaan manyatakan tidak membawa apa-apa barang dan mempunyai surat kebenaran MITI (untuk rentas negeri) tetapi anggota bertugas yang berasa curiga melakukan pemeriksaan di dalam lori sebelum menemukan sejumlah daun ketum.
“Suspek yang berusia 28 tahun ditahan reman selama empat hari dan polis merampas sejumlah daun ketum yang boleh menghasilkan 30,200 bungkus air ketum serta merampas wang tunai berjumlah RM1,900 serta menyita sebuah lori tiga tan,”katanya di sini, hari ini.
Dalam pada itu, beliau berkata berdasarkan siasatan mendapati daun ketum berkenaan dibawa dari sebuah negeri di utara semenanjung Sabtu lalu oleh seorang lelaki sebelum lori berkenaan mengalami kerosakan di Rawang, Selangor.

“Muatan daun ketum itu kemudiannya dipindahkan ke lori lain dan digantikan pemandu lain iaitu suspek yang dibayar wang pendahuluan sebanyak RM1,500 dan baki RM1,500 lagi dijanjikan akan dibayar selepas serahan barangan.
“Pada masa ini siasatan masih giat dilakukan dan pihak polis masih mengesan seorang lelaki dikenali sebagai Sham berusia 20-an yang dipercayai turut terlibat dalam kejadian itu,”ujarnya.-K! ONLINE


Kilang baja salah guna surat pengesahan Jabatan Pertanian
Oleh MOHD YUNUS YAKKUB

21 Jun 2021, 3:31 pm
SHAH ALAM – Sebuah kilang pembuatan baja organik kompos di Hulu Selangor yang diserbu sebelum ini kerana menjadi pencemar air dan bau didapati menyalahgunakan surat pengesahan telah dikeluarkan Pejabat Pertanian Daerah Hulu Selangor.
Jabatan Pertanian memaklumkan mendapati permohonan syarikat tersebut adalah atas nama individu dan tujuan surat adalah untuk kutipan dan pemasaran hasil pertanian.
Katanya, semua syarikat yang mempunyai pendaftaran Suruhanjaya Syarikat Malaysia harus mengemukakan permohonan melalui sistem CIMS 3.0 Kementerian Perdagangan Antarabangsa dan Industri (MITI) bermula 14 Mei lalu.
“Jabatan Pertanian hanya akan mengeluarkan surat pengesahan kepada permohonan individu untuk pergerakan kepada permohonan individu untuk pergerakan dalam jarak 10 kilometer.
“Syarikat ini telah menyalahgunakan surat pengesahan tersebut yang telah dikeluarkan oleh Pejabat Pertanian Daerah Hulu Selangor,” katanya dalam kenyataan di laman Facebook rasminya. -K!ONLINE


Dua juta pekerja sektor pembuatan dapat vaksin September ini
Oleh MOHD RIDZAUDDIN ROSLAN

21 Jun 2021, 4:04 pm
PETALING JAYA- Seramai dua juta pekerja daripada sektor pembuatan dijangka menerima suntikan vaksin Covid-19 selewat-lewatnya pada bulan September depan.
Menteri Perdagangan Antarabangsa dan Industri, Datuk Seri Mohamed Azmin Ali berkata, capaian imuniti kelompok itu akan dibuat menerusi Program Imunisasi Industri Covid-19 Kerjasama Awam-Swasta (Pikas).

“Pikas menyasarkan seramai dua juta pekerja sektor pembuatan akan mencapai imuniti kelompok selewat-lewatnya September ini,” ciapnya di laman Twitter rasminya tadi.
Sebelum ini, Menteri Penyelaras Program Imunisasi Covid-19 Kebangsaan, Khairy Jamaluddin menjelaskan kerajaan akan melancarkan program pemberian vaksinasi kepada pekerja perindustrian bermula Jun. K! ONLINE


Sikap EU punca Malaysia lambat peroleh vaksin Covid-19
Oleh KOSMO!

21 Jun 2021, 3:10 pm
Oleh PETAH WAZZAN ISKANDAR
PUTRAJAYA – Ketidakadilan pengagihan bekalan vaksin Covid-19 menyebabkan negara Asia termasuk Malaysia ketinggalan berbanding negara yang bernaung di bawah Kesatuan Eropah (EU).
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar  berkata, negara EU berunding dengan pembekal vaksin Covid-19 bagi membolehkan pembelian secara pukal manakala kilang vaksin semuanya berada di negara Eropah.
Beliau yang juga Menteri Sains, Teknologi dan Inovasi berkata, atas faktor itulah, kadar vaksinasi Malaysia bergantung kepada bekalan di mana semua bekalan terbabit dibolot negara di bawah EU.
“Tindakan mereka juga menyebabkan negara Asia termasuk Jepun yang dikenali sebuah negara yang maju turut terkebelakang apabila membabitkan vaksinasi berbanding Eropah seperti Amerika Syarikat, United Kingdom, Kanada manakala Amerika Selatan yang menerima bantuan Amerika Syarikat juga mencapai imuniti kelompok lebih awal.
“Sepatutnya buatlah perbandingan dengan negara jiran seperti Indonesia, Filipina, Vietnam kerana Malaysia mendahului semua negara itu apabila melibatkan kadar vaksinasi dan kita menghampiri Jepun. Ini adalah usaha kerajaan padar kadar yang tinggi,” katanya dalam sidang akhbar perkembangan Program Imunisasi Covid-19 Kebangsaan (PICK) bersama Menteri Kesihatan, Datuk Seri Dr. Adham Baba berkata secara maya, hari ini.-K! ONLINE


Empat pemilik syarikat kejuruteraan marin direman
Oleh SUBKHI SUDARJI

21 Jun 2021, 3:23 pm
PUTRAJAYA – Empat pemilik syarikat kejuruteraan marin ditahan Suruhanjaya Pencegahan Rasuah Malaysia (SPRM) kerana disyaki memberi rasuah bagi tujuan mendapatkan projek sebuah agensi penguatkuasaan dianggarkan berjumlah RM10 juta.
Dua daripada suspek masing-masing seorang lelaki dan wanita direman selama empat hari bermula hari ini hingga 24 Jun manakala dua lagi direman dua hari sehingga esok.
Perintah reman tersebut dikeluarkan oleh Majistret Shah Wira Abdul Halim di Mahkamah Majistret Putrajaya hari ini selepas membenarkan permohonan pihak SPRM.
Menurut sumber, suspek terdiri daripada dua lelaki dan dua wanita berusia lingkungan 40 hingga 71 tahun itu ditahan di Ibu pejabat SPRM Putrajaya kira-kira pukul 9 hingga 10 malam semalam selepas hadir memberikan keterangan.
Mereka dipercayai memberi rasuah kepada pegawai agensi penguatkuasaan tersebut sebagai balasan membantu syarikat-syarikat terbabit mendapatkan kerja-kerja pembekalan, perkhidmatan dan penyelenggaraan berkaitan marin bermula 2018 hingga tahun ini.
Kes disiasat di bawah Seksyen 17 (a) Akta SPRM 2009. -K! ONLINE


Lelaki sakit mental gantung diri tepi rumah
Oleh ROHANA MOHD. NAWI

21 Jun 2021, 3:56 pm
KUALA KRAI – Seorang lelaki yang dipercayai mengalami masalah mental ditemui mati dalam keadaan tergantung di tepi rumahnya di Kampung Chenulang di sini kelmarin.
Ketua Polis Daerah Kuala Krai, Superintendan Suzaimi Mohamad berkata, mangsa yang berusia 20 tahun ditemui di tepi rumah oleh ibunya yang berusia 66 tahun selepas mendapati lelaki itu tiada di dalam rumah kira-kira pukul 11.30 malam.
Menurutnya, ibu mangsa telah bergegas keluar dan meninjau di luar rumah sebelum melihat anaknya berada dalam keadaan tergantung dengan menggunakan tali nilon.
“Selepas menerima laporan daripada penduduk kampung, polis terus menjalankan siasatan di lokasi kejadian sebelum mendapati mangsa sudah meninggal dunia.
“Siasatan di tempat kejadian turut menemui tangga yang digunakan mangsa untuk memanjat dinding sebelum menggantung dirinya,” katanya ketika dihubungi pemberita hari ini.
Menurut Suzaimi, siasatan mendapati, tiada sebarang unsur jenayah yang boleh dikaitkan dengan kematian mangsa dan kes diklasifikan sebagai mati mengejut.-K! ONLINE


4,611 kes baharu direkodkan
Oleh SITI A'ISYAH SUKAIMI

21 Jun 2021, 3:14 pm
PUTRAJAYA – Kes harian kembali merekodkan bawah 5,000 dengan 4,611 kes menjadikan jumlah kes positif Covid-19 kini mencecah 701,019 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan sebanyak 1,346 kes, diikuti oleh Sarawak sebanyak 682 kes dan Perak sebanyak 453 kes.
“Seterusnya, Negeri Sembilan (437 kes), Johor (314 kes), Kuala Lumpur (310 kes), Kelantan (219 kes), Melaka (205 kes), Kedah (182 kes), Sabah (166 kes) dan Labuan (130 kes).
“Pulau Pinang pula (84 kes), Pahang (50 kes), Terengganu (18 kes),  Putrajaya (15 kes) manakala tiada jangkitan baharu di Perlis,” katanya pada ciapan Twitter di sini hari ini. -K!ONLINE


Nampak ‘hantu jerangkung’ di bangunan terbengkalai
Oleh KOSMO!

21 Jun 2021, 3:48 pm
LONDON – Rakaman entiti seram dipercayai hantu yang muncul semasa proses meruntuhkan sebuah bangunan terbengkalai di Hull, England  hampir sedekad lalu terus menimbulkan tanda tanya penduduk tempatan, lapor akhbar Daily Star kelmarin.
Milldane Tower Blocks (Milldane) adalah salah satu daripada dua buah bangunan di Orchard Park Estate yang diruntuhkan menggunakan bahan letupan pada 11 Ogos 2013 dalam usaha untuk membangunkan semula kawasan tersebut.
Ketika ledakan berlaku di sekitar Milldane, seorang pekerja merakam kelibat entiti itu di tingkat 18 yang mendorong orang ramai tertanya-tanya sama ada blok tersebut berhantu.
Rakaman itu jelas memaparkan entiti tersebut tergantung di tepi balkoni bangunan itu.
Ramai menyangka mereka telah melihat hantu jerangkung, manakala rakaman itu menjadi tular di media sosial pada ketika itu.
Menurut sejarah, pada tahun 1997, satu blok menara Milldane mengalami dua kebakaran serius yang dipercayai dicetuskan dengan sengaja.

Menerusi laporan berita, Milldane adalah blok pangsapuri yang tidak mendapat sambutan masyarakat dan pemilik-pemilik apartmen sangat terdesak untuk mencari penyewa. – AGENSI


3.2 juta rakyat Malaysia lengkap dos vaksin pertengahan Julai
Oleh MOHD. HUSNI MOHD. NOOR

21 Jun 2021, 3:17 pm
PUTRAJAYA – Lebih 3.2 juta atau 10 peratus daripada penduduk di negara ini dijangka akan melengkapkan dos suntikan vaksin Covid-19 menjelang pertengahan bulan depan.
Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar berkata, jangkaan itu dibuat berdasarkan bekalan vaksin yang diterima dan keupayaan serta kapasiti pusat pemberian vaksin (PPV) sedia ada.
Beliau yang juga Menteri Sains, Teknologi dan Inovasi berkata, jumlah jangkaan itu mewakili 10 peratus daripada atau 3.2 juta rakyat di seluruh negara.
“Kami juga menjangkakan kira-kira 8 juta dos vaksin akan diagihkan menjelang akhir bulan ini dan 10.7 juta dos pada pertengahan bulan depan.
“Ketika ini, bagi setiap 100 dos yang kami berikan, 30 dos adalah dos kedua,” katanya pada sidang akhbar mingguan Badan Bertindak Imunisasi Covid-19 (CITF), hari ini.
Setakat semalam, sebanyak 5,815,575 dos pertama dan kedua vaksin sudah diberikan setakat.-K! ONLINE


Pemilik kilang makanan laut, pekerja dikompaun gagal patuh SOP
Oleh WAT KAMAL ABAS

21 Jun 2021, 3:28 pm
BAGAN SERAI – Kedegilan pemilik sebuah kilang memproses makanan laut melanggar pematuhan Perintah Kawalan Pergerakan (PKP) 3.0 kerana beroperasi dengan jumlah pekerja melebihi daripada yang ditetapkan membawa padah apabila dikenakan kompaun RM10,000.
Selain itu, seorang pengurus sumber manusia dan pekerja kilang masing-masing dikompaun RM2,000 dan RM1,500 kerana gagal memastikan pekerja mencatat suhu dan tidak mengimbas pada paparan My Sejahtera.
Ketua Polis Daerah Kerian, Superintendan Mazuki Mat berkata, kilang yang terletak di Kuala Kurau itu diperiksa dalam operasi bersepadu yang turut diserta pegawai Kementerian Kesihatan dan Majlis Daerah Kerian (MDK).
Menurutnya, pemeriksaan mendapati pemilik kilang telah melanggar SOP apabila kira-kira 100 orang sedang bekerja daripada 146 pekerja yang ada iaitu melebih 60 peratus daripada dibenarkan.
“Atas kesalahan itu pemilik kilang telah dikompaun sebanyak RM10,000 dan kes disiasat di bawah Seksyen 16 (1)Akta Pencegahan Dan Pengawalan Penyakit Berjangkit 2020,” ujarnya kepada pemberita selepas mengadakan operasi pematuhan SOP di kawasan kilang di Kuala Kurau dekat sini.-K! ONLINE


Maut angkara besi ‘beam’ tayar
Oleh ASLIZA MUSA

22 Jun 2021, 9:38 pm
IPOH – Malang menimpa seorang pekerja kedai tayar apabila meninggal dunia dalam keadaan tragis dengan mukanya cedera teruk setelah terkena besi ‘beam’ tayar di sebuah pusat servis di Menglembu, dekat sini hari ini.
Dalam kejadian kira-kira pukul 10.35 pagi itu, K. Kumaresa, 60, yang cedera parah maut di tempat kejadian.
Ketua Polis Daerah Ipoh, Asisten Komisioner Yahaya Hassan berkata, kejadian berlaku semasa mangsa sedang menukar tayar kren dan ketika dalam proses tayar terakhir, kedengaran bunyi letupan dengan besi ‘beam’ tayar terpelanting mengenai mukanya.
Katanya, kejadian itu disaksikan oleh seorang pelanggan yang merupakan pemandu kren berkenaan.
“Saksi yang turut mengalami sakit pendengaran akibat kejadian itu segera memanggil majikan mangsa untuk memaklumkan hal tersebut.
“Mangsa yang parah pada muka disahkan maut oleh petugas perubatan di lokasi kejadian dan mayatnya dibawa ke Jabatan Forensik Hospital Raja Permaisuri Bainun (HRPB) untuk bedah siasat,” katanya.

Menurut Yahaya, siasatan awal di tempat kejadian mendapati tiada kesan kecederaan lain pada tubuh mangsa manakala pemeriksaan di sekeliling premis itu juga tidak menemui sebarang senjata yang berbahaya yang boleh menyebabkan kematian secara jenayah.
“Semasa anggota polis tiba di tempat kejadian, terdapat seorang lelaki yang berpakaian lengkap terbaring dalam keadaan berlumuran darah pada muka akibat kemalangan semasa bekerja,” ujarnya. -K! ONLINE


Saya pakai celana dalam – Paola Ferrari
Oleh KOSMO!

22 Jun 2021, 9:00 pm
MILAN – Seorang pengacara stesen televisyen di Itali menjadi tumpuan apabila klip rakaman menunjukkan dia tidak memakai seluar dalam ketika mengacarakan perlawanan Itali semasa Euro 2020 tular di media sosial, baru-baru ini.
Insiden memalukan itu berlaku apabila Paola Ferrari, 60, meleraikan silangan kakinya semasa program disiarkan secara langsung dan secara  tidak sengaja didakwa menayangkan bahagian sulitnya kepada penonton.
Bagaimanapun, Ferrari dalam satu kenyataan balas memberitahu, dia memakai seluar dalam dan apa yang dianggap dilihat oleh penonton adalah ilusi semata-mata, lapor akhbar Daily Mail, kelmarin.
Ferrari menegaskan dia mementingkan kebersihan diri. – Wire Images
“Saya seorang yang mementingkan kebersihan dan kesihatan jadi tidak mungkin saya melakukan perkara itu (tidak memakai seluar dalam).
“Ada yang memberitahu klip rakaman kaki saya mendapat ulang tayang lebih banyak daripada kebanyakan perlawanan Euro 2020. Perkara ini biasa berlaku tetapi ia bukan sesuatu yang serius,” jelasnya.
Wanita yang bertugas di stesen televisyen Rai itu menegaskan bahawa  dia juga tidak pernah mempunyai tatu seperti dibayangkan oleh penonton.

“Saya boleh beri jaminan tiada tatu.Saya tidak begitu berfikiran terbuka,” ujarnya. – Agensi


Lagi kes perancah besi jatuh
Oleh MUHD AFIQ AL-HAFIZ MAT YUSOF

22 Jun 2021, 11:45 pm
KUALA LUMPUR – Tujuh buah kenderaan rosak selepas perancah besi terjatuh dalam satu kejadian di kawasan pembinaan bersebelahan Flat Sri Sabah, Jalan Ikan Emas, Cheras di sini hari ini.
Pusat Gerakan Operasi Kuala Lumpur dalam satu kenyataan berkata, pihaknya menerima panggilan kecemasan pada pukul 9.53 pagi daripada orang awam.
“Tujuh anggota bersama dua buah jentera dari Balai Bomba dan Penyelamat Pudu telah dikejarkan ke lokasi kejadian.
“Setibanya di tempat kejadian, anggota bomba mendapati plat perancah besi telah terjatuh ketika kerja-kerja mengangkat sedang dilakukan kren dan menghempap tujuh buah kereta,” katanya.
Mengulas lanjut, kejadian terbabit bagaimanapun tidak melibatkan sebarang mangsa dan operasi tamat sepenuhnya kira-kira sejam kemudian. – K! ONLINE


Kakitangan masam muka tidak dibenar masuk ke pejabat
Oleh KOSMO!

22 Jun 2021, 10:22 pm
BEIJING – Pekerja syarikat pengimejan dan optik Canon di China dilaporkan hanya dibenarkan masuk ke pejabat tersebut jika mereka senyum dan bersikap positif, lapor akhbar Daily Mail kelmarin.
Sebelum masuk ke pejabat, wajah pekerja akan dirakam terlebih dahulu dengan menggunakan kamera dilengkapi program kepintaran buatan (AI) yang boleh  mengesan senyuman.
Pekerja yang mahu menempah bilik mesyuarat juga perlu senyum ke arah kamera AI yang dipasang sebelum dibenarkan menggunakan bilik tersebut.
Sistem tersebut dipasang tahun lalu di pejabat Canon Beijing oleh Canon Information Technology yang merupakan anak syarikat Canon  berpangkalan di Jepun, bertujuan untuk mewujudkan  suasana positif ketika bekerja.
Namun, pekerja-pekerja  syarikat itu berkata,  sistem tersebut telah memanipulasi emosi mereka kerana terpaksa senyum setiap kali masuk ke pejabat atau pun mahu menempah bilik.
“Syarikat bukan sahaja memanipulasi masa kerja kami, namun mereka juga memanipulasi emosi kami,” kata seorang pekerja menerusi aplikasi sosial tempatan, Weibo.

Jurucakap Canon China bagaimanapun berkata, sistem kamera AI itu akan mewujudkan suasana bekerja yang lebih positif.
“Kami mahu menggalakkan pekerja untuk mewujudkan suasana ceria dengan menggunakan sistem pengesan senyuman.
“Biasanya, orang ramai hanya segan untuk senyum, namun jika mereka sering senyum di dalam pejabat, mereka akan boleh mengekalkannya tanpa bantuan sistem tersebut, seterusnya mewujudkan suasana lebih positif dan ceria,” katanya.
China berhasrat menjadi pelopor dalam pengembangan kecerdasan buatan pada 2030 dan memenangi lebih banyak paten AI berbanding institusi di Amerika Syarikat (AS).
Sebelum ini, syarikat gergasi Amazon dari AS turut menggunakan sistem algoritma untuk menentukan produktiviti pekerja dan akan memecat pekerjanya yang berada di bawah skala penentuan. – Agensi


Singapura maju, rapper muda ini sayang bahasa Melayu
Oleh MOHD. HAIKAL ISA

22 Jun 2021, 8:40 pm
PETALING JAYA – Biarpun menetap di negara yang serba moden dan maju iaitu Singapura, penyanyi rap muda asal negara republik itu, YHB Sleepsalot selesa menyanyi rap dalam bahasa Melayu.
kata pemilik YHB, Bahasa Melayu adalah satu bahasa yang indah dan mempunyai maksud mendalam dalam setiap perkataan.
“Masa mula-mula jadi penyanyi rap, saya tulis lirik dalam bahasa Inggeris namun selepas beberapa eksperimen, saya dapati menulis dalam bahasa Melayu lebih memberi kepuasan.
“Hal ini kerana, bahasa Melayu adalah bahasa ibunda dan saya sendiri ketika berada di rumah bercakap dalam bahasa Melayu dengan ibu bapa,” katanya kepada Kosmo! Online pada sidang akhbar secara maya pelancaran single terbaharunya dengan SonaOne berjudul Jatuh Boi sebentar tadi.
Kata penyanyi muda berusia 19 tahun itu, bahasa Melayu mempunyai seni yang amat mendalam dan itu membuatkan dirinya terus bersemangat untuk menulis dalam bahasa ibundanya itu.
“Tulis bahasa Melayu lagi beremosi dan memberi makna mendalam kepada saya. Itu sesuatu yang saya suka tentang bahasa ini.

“Lagi deep (mendalam) dan genuine (tulen). Saya berharap dalam tulis lebih banyak lagu berbahasa Melayu selepas ini,” katanya lagi.
Dalam pada itu, YHB membuktikan dirinya boleh menggegarkan arus hip hop di Singapura dengan pelancaran lagu terbarunya, Jatuh Boi.
Lagu yang dihasilkan oleh bintang hip hop Flightsch dan RIIDEM itu diluncurkan tidak lama selepas pelancaran debutnya dengan Def Jam Singapura.
Walaupun masih muda, YHB bijak mengatur langkah apabila berkolaborasi dengan SonaOne dalam lagu terbaru tersebut.
“Jatuh Boi umpama lagu pilihan bagi sesiapa sahaja yang telah melalui masa-masa sukar dan ingin melupakan saat sukar tersebut.
“Saya ambil satu perkataan dan saya tukarkan ia menjadi sesuatu yang positif juga sebagai sumber kekuatan,” jelas YHB. – K! ONLINE


Sanggup terjun ‘flyover’ elak diberkas
Oleh KHAIRUL MOHD. ALI

22 Jun 2021, 11:58 pm
JOHOR BAHRU – Cubaan tiga daripada empat suspek pecah rumah melarikan diri daripada ditahan bukan sahaja gagal malah mereka mengalami kecederaan parah apabila terjun dari laluan bertingkat dalam kejadian di Jalan Tampoi, di sini hari ini.
Dalam kejadian pukul 4.45 pagi itu, ketiga-tiga suspek masing-masing berusia 22 hingga 30 tahun patah tangan, bahu dan pinggang.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, sebelum kejadian, sepasukan anggota polis sedang menjalankan rondaan di Jalan Seri Orkid berhadapan Hutan Bandar, Taman Mutiara Rini.
Menurutnya, polis kemudian terserempak dengan sebuah Perodua Myvi berwarna biru dinaiki empat suspek sebelum mengarahkan mereka berhenti.
“Pemandu kenderaan itu tidak mengendahkan arahan untuk berhenti sebaliknya terus bertindak memecut laju menuju ke arah Jalan Skudai.
“Kereta tersebut bagaimanapun terbabas dan melanggar pembahagi jalan di Jalan Tampoi berdekatan pusat beli belah Angsana Mall Johor Bahru.

“Semasa proses tangkapan dibuat, tiga suspek telah bertindak terjun dari ‘flyover’ dan mengalami kecederaan antaranya patah tangan, bahu dan pinggang,” ujarnya dalam kenyataan hari ini.
Menurut beliau, polis turut merampas pelbagai peralatan antaranya sebuah radio, dua pembesar suara, sebuah mesin pemotong serta dua telefon bimbit dipercayai hasil jenayah. -K! ONLINE


Permohonan KPN batal saman guru diputuskan 16 Julai
Oleh NORLIZAH ABAS

22 Jun 2021, 8:57 pm
KUALA LUMPUR – Permohonan Ketua Polis Negara (KPN) untuk membatalkan saman seorang guru tadika yang mendakwa polis gagal menangkap bekas suaminya dan memulangkan anak perempuan yang
dilarikan lelaki itu, akan diputuskan oleh Mahkamah Tinggi di sini pada 16 Julai ini.
Saman itu dikemukakan oleh M. Indira Gandhi terhadap KPN, Polis Diraja Malaysia (PDRM) dan dua pihak lagi atas dakwaan polis gagal melaksanakan waran komital terhadap bekas suami mualaf, Muhammad Riduan Abdullah dan memulangkan Prasana Diksa.
Remaja perempuan itu yang kini berusia 13 tahun dilarikan oleh bapanya ketika berusia setahun.
Hakim Mohd. Nazlan Mohd. Ghazali menetapkan tarikh itu selepas mendengar hujah kedua-dua pihak menerusi prosiding dalam talian.
Indira turut memfailkan permohonan interogatori bagi mendapatkan perintah agar KPN menjawab kesemua 48 soalan secara bertulis melalui afidavit mengikut Aturan 26 Kaedah-Kaedah Mahkamah 2012.
Soalan itu berkaitan siasatan dijalankan termasuk lokasi bekas suaminya, yang sebelum ini dikenali sebagai K. Patmanathan yang didakwa berada di Selatan Thailand.

Terdahulu, Peguam Kanan Persekutuan, Andi Razalijaya A. Dadi yang mewakili pihak kerajaan berhujah agar permohonan Indira dibatalkan atas alasan tindakan saman itu bersifat remeh temeh dan merupakan penyalahgunaan proses mahkamah.
Andi Razalijaya berhujah, writ saman di Kuala Lumpur itu difailkan walhal pada masa yang sama Mahkamah Tinggi Ipoh, Perak masih memantau progres pelaksanaan waran komital terhadap bekas suaminya.
Hujah beliau, remedi yang dipohon pada peringkat ini harus dibuat dalam permohonan semakan kehakiman di Ipoh, bukan di Kuala Lumpur. -K! ONLINE


Bonnie gah pecah rekod dunia 230kg sebelum ke Tokyo
Oleh MUHAMMAD RIDUAN MOHD HANAFIAH

22 Jun 2021, 8:51 pm
ATLET angkat berat para negara, Bonnie Bunyau Anak Gustin membawa tonik terbaik sebelum menuju ke Sukan Paralimpik Tokyo apabila melakukan kejutan dengan memecahkan rekod dunia dengan angkatan 230 kilogram (kg) pada Kejohanan Piala Dunia Powerlifting Fazza ke-11 di Dubai, Emiriyah Arab Bersatu (UAE) sebentar tadi.
Pada kejohanan tersebut, atlet berusia 22 tahun itu dilihat tidak berdepan sebarang kesukaran untuk melakukan angkatan pertama dengan bebanan 210kg sebelum melepasi 221kg pada angkatan kedua.
Bonnie dilihat cuba memperbaharui rekod dunia dengan angkatan 230kg pada angkatan ketiga, namun dibatalkan. Bagaimanapun, Bonnie dilihat tidak berputus asa dan berjaya melakukan angkatan tersebut sekali gus memecahkan rekod dunia yang sebelumnya dipegang oleh Rustami dari Iran dengan angkatan 229kg semasa di Para Asia Jakarta 2018.
Kejayaan tersebut merupakan persiapan terbaik atlet kelahiran Sarawak tersebut menuju ke Kejohanan Paralimpik Tokyo yang membuka tirai pada 24 Ogos hingga 5 September depan.
“Tahniah diucapkan kepada atlet Para Powerlifting Negara, Bonnie Bunyau yang baru sahaja memenangi pingat emas di Dubai, UAE.
“Satu kejayaan yang amat membanggakan seluruh rakyat Malaysia. Semoga dapat mengekalkan momentum, terus konsisten dan bawa semangat ini ke Kejohanan Paralimpik Tokyo 2020 tidak lama lagi. Syabas Bonnie!,” kata Menteri Belia dan Sukan, Datuk Seri Reezal Merican Naina Merican menerusi Facebook.

Pada Mei lalu, Bonnie turut meraih pingat emas pada Kejohanan Piala Dunia di Bangkok, Thailand selepas berjaya melakukan angkatan seberat 226kg sekali gus mencipta rekod peribadinya.
Ketika itu, Bonnie cuba melakukan angkatan 229kg bagi memecahkan rekod dunia, namun gagal selepas cubaan kali keempat. – K! ONLINE


UEFA tolak terangi Allianz Arena dengan warna pelangi
Oleh KOSMO!

22 Jun 2021, 10:30 pm
MUNICH – Permintaan untuk menyinari stadium Allianz Arena dengan warna pelangi pada  perlawanan terakhir Jerman di peringkat kumpulan Euro 2020 menentang Hungary telah ditolak UEFA, lapor saluran berita Sky News hari ini.
Datuk Bandar Munich, Dieter Reiter berkata, beliau mahu menyinari stadium bandar raya itu dengan warna pelangi sebagai membantah undang-undang baharu di Hungary.
Undang-undang tersebut melarang bahan pendidikan sekolah bertema  gay dan menyekat golongan itu daripada menghadiri program untuk remaja bawah  18 tahun.
UEFA bagaimanapun  menolak permintaan Reiter kerana percaya ia bermotifkan politik.
Badan pengendali bola sepak Eropah itu sebaliknya mencadangkan tarikh alternatif untuk stadium itu diterangi dengan warna pelangi.
UEFA mencadangkan tarikh 28 Jun ini untuk berbuat demikian sempena sambutan hari peringatan gay di kota raya Munich.

“Amalan rasis, kebencian terhadap golongan homoseks dan semua bentuk diskriminasi adalah kotoran dalam masyarakat kita. Ia adalah masalah terbesar yang dihadapi sukan bola sepak hari ini.
“Bagaimanapun, UEFA adalah sebuah organisasi bersifat neutral sama ada membabitkan politik atau agama. Oleh kerana permintaan khusus ini mempunyai konteks politik iaitu menghantar mesej jelas kepada Parlimen Hungary, UEFA perlu menolaknya,” kata badan bola sepak itu dalam satu kenyataan. – Agensi


Tips mengawal paras gula dalam darah
22 Jun 2021, 9:53 pm
ADAKAH anda cakna dengan informasi mengenai penyakit diabetes?
Ramai beranggapan bahawa penyakit ini hanya akan dihidapi oleh golongan tua atau berlebihan berat badan sehingga mereka tidak peka dengan risiko yang bakal dihadapi.
Namun, mengikut statistik daripada Kementerian Kesihatan Malaysia (KKM), peningkatan kes diabetes di kalangan orang muda meningkat sebanyak hampir 17 peratus pada tahun 2020.
Menurut ‘Tinjauan Kebangsaan Kesihatan dan Morbiditi (National Health and Morbidity Survey 2019)’, seorang daripada lima individu dewasa atau kira-kira 3.9 juta individu  berumur lapan belas tahun ke atas di Malaysia menghidapi diabetes (1).
Faktor utama dan kesan
Antara faktor utama penyakit diabetes adalah apabila paras gula dalam darah tinggi disebabkan oleh kekurangan hormon insulin.

Fungsi utama insulin adalah menurunkan gula dalam darah dengan cara membuka pintu pada sel-sel untuk membenarkan gula masuk ke dalam sel secara terkawal.
Apabila insulin yang dihasilkan oleh pankreas tidak dapat berfungsi dengan optimum, ia akan menyebabkan glukosa meningkat di dalam darah.
Sebagai contoh, jika anda sering mengambil makanan tinggi kandungan gula, ia boleh membebankan sel di dalam pankreas yang boleh melemahkan sel-sel dalam jangka masa panjang.
Sel-sel ini kemudian akan  mati seiring dengan peningkatan usia dan menyebabkan kadar penghasilan insulin sangat rendah.
Jika tidak dicegah dari awal, paras gula akan terus meningkat dan berpotensi mengakibatkan kerosakan kepada jantung, mata, buah pinggang dan kaki.
Rawatan terbaik
Bagi mencegah penyakit diabetes, masyarakat perlu mengamalkan gaya hidup sihat agar tidak menghidapi masalah kesihatan yang serius kelak.
Apa yang paling penting adalah pengambilan makanan yang kaya dengan nutrien, rendah lemak dan kalori serta makan dalam kuantiti sederhana pada waktu yang sama setiap hari.
Selain itu, salah satu cara yang efektif adalah mengurangkan berat badan dengan diet yang seimbang dan kerap melakukan senaman.
Apabila berat semakin kurang, maka sel-sel badan akan menjadi lebih peka kepada insulin seterusnya tahap gula yang lebih stabil.
Bagi pesakit yang ingin mengawal diabetes dengan lebih cekap, pakar penjagaan kesihatan mengesyorkan untuk mengambil produk formula khusus diabetes yang rendah indeks glisemik, serta mengandungi nutrisi yang lengkap dan seimbang seperti Glucerna® yang terdapat di pasaran.
Produk Glucerna® untuk pesakit diabetes
Glucerna membantu mengawal paras glukosa bermula dari hari pertama – FOTO Abbott
Pengambilan produk Glucerna® bukan sahaja membantu menurunkan berat badan, namun ianya juga bagus untuk pesakit diabetes dalam membantu mengawal paras glukosa dengan lebih cekap.
Terdapat pelbagai nutrisi yang baik
Glucerna® diperkaya dengan pelbagai nutrisi sihat yang memenuhi keperluan pesakit diabetes – FOTO Abbott
Pengambilan produk Glucerna® membantu mengawal tahap gula dalam darah dengan adanya sistem karbohidrat unik yang dihadam secara perlahan bagi menghasilkan pelepasan glukosa lebih lama pada saluran gastrointestinal (2).
Kandungan Myo-Inositol dalam produk Glucerna® juga membantu meningkatkan sensitiviti insulin mengawal glukosa dengan lebih baik (3).
Glucerna® dilengkapi dengan 35 jenis nutrien yang lengkap dan seimbang seperti Vitamin D, Kalsium, Zink dan Zat Besi untuk membekalkan nutrisi yang diperlukan setiap hari.
Malah, ia juga dilengkapi dengan lipid unik yang mengandungi Omega-3, Omega-6, Omega-9 dan rendah kolesterol untuk menyokong kesihatan jantung (4).
Selain itu, Glucerna® turut mengandungi serat larut dan tidak larut bagi menggalakkan pertumbuhan bakteria baik untuk sistem penghadaman yang sihat.
Secara keseluruhannya, produk Glucerna® sesuai untuk pesakit diabetes dalam mengawal kalori harian mereka selain diperkaya dengan pelbagai vitamin dan mineral yang baik.
Produk ini ditawarkan dalam tiga perisa iaitu vanila, coklat dan gandum yang pastinya lazat untuk dinikmati.
Untuk maklumat lanjut mengenai produk, boleh layari laman rasmi Glucerna, dan sebarang pembelian boleh dibuat terus di Lazada dan Shopee.
Rujukan:

Tinjauan Kebangsaan Kesihatan dan Morbiditi, 2019
Devitt AA, et al. J Diab Res Clin Metabol. 2012; 1:20
Dang NT, et al. Biosci Biotechnol Biochem. 2010;74(5):1061-1067
Eckel RH, et al. Circulation. 2014;129(25 suppl 2):S76-S99.


Kesatuan Eropah nafi bolot vaksin Covid-19
Oleh AMREE AHMAD

22 Jun 2021, 8:31 pm
PUTRAJAYA – Kesatuan Eropah (EU) menyangkal dakwaan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar kononnya blok itu membolot vaksin.
Dutanya ke Malaysia, Michalis Rokas berkata, tohmahan berkenaan adalah jelas tidak berasas sama sekali kerana apa yang berlaku membuktikan EU amat prihatin dalam isu itu.
“Untuk makluman anda, segala permintaan daripada kerajaan Malaysia berhubung agihan vaksin ke negara ini sudahpun diluluskan tanpa masalah oleh Sekretariat EU,” tegasnya.
Beliau berkata demikian pada sidang akhbar selepas pelancaran Program Sokongan Respons Covid-19 ASEAN-EU kelolaan Pertubuhan Kesihatan Sedunia (WHO) di negara ini, hari ini.
Majlis itu dirasmikan secara maya oleh Menteri Kesihatan, Datuk Seri Dr. Adham Baba dan turut disertai Wakil WHO bagi Malaysia, Brunei dan Singapura, Dr. Lo Ying-Ru Jacqueline.
Semalam, Khairy Jamaluddin pada sidang akhbar mendedahkan ada beberapa buah negara Eropah yang memonopoli agihan sehingga mengakibatkan kadar vaksinasi di negara ini agak ketinggalan.

Kartel itu dipercayai berunding terus dengan pembekal vaksin bagi membolehkan pembelian dapat dibuat secara pukal apatah lagi kilang pembuatan berkenaan terletak di benua tersebut.
Mengulas lanjut, Rokas berkata, sehingga semalam sahaja, lebih lima juta dos disumbangkan EU kepada kerajaan Malaysia menerusi program Akses Sejagat Vaksin Covid-19 (Covax). -K! ONLINE


60,000 individu sudah divaksin di PPV KPJ
Oleh KOSMO!

22 Jun 2021, 8:05 pm
PETALING JAYA – Penyedia penjagaan kesihatan swasta, KPJ Healthcare Berhad (KPJ) terus komited dalam menyokong usaha kerajaan dalam meningkatkan bilangan orang ramai yang menerima suntikan vaksin Covid-19.
Dalam satu kenyataan yang dikeluarkan semalam, KPJ memaklumkan sebanyak 16 pusat pemberian vaksin (PPV) yang dibuka oleh Kumpulan itu sedang beroperasi dan memberikan vaksin kepada kira-kira 4,000 orang sehari.
Katanya, perkembangan terbaharu itu menjadikan KPJ sebagai penyedia penjagaan kesihatan swasta terbesar yang menyokong Program Imunisasi COVID-19 Kebangsaan (PICK) kerajaan.
“Seramai lebih 60,000 individu sudah divaksin di PPV KPJ sejak Mac tahun ini.
“Menjelang akhir Jun, KPJ akan mempunyai 21 PPV yang akan mampu memberi vaksin kepada lebih daripada 6,000 orang setiap hari.
“Ini adalah kira-kira 4 peratus daripada 150,000 vaksinasi harian yang telah disasarkan untuk seluruh negara,” ujar kenyataan itu hari ini.

Katanya, sebagai penyedia penjagaan kesihatan swasta terbesar di negara ini, KPJ juga mempunyai keupayaan untuk memberi vaksin kepada lebih daripada 10,000 orang setiap hari jika diperlukan.
“Sebagai inisiatif masa depan, KPJ sedang meneroka peluang untuk menyediakan suntikan vaksin secara persendirian, iaitu selain daripada program kerajaan,” katanya. -K!ONLINE


1,000 keluarga di empat kem pelarian Palestin terima bantuan BKUM
Oleh AHMAD SHAHERMAN SHAMSURI

22 Jun 2021, 8:21 pm
PETALING JAYA – Biro Kebajikan UMNO Malaysia (BKUM) telah menyalurkan bekalan makanan dan keperluan harian kepada 1,000 keluarga Palestin di empat kem pelarian di Jordan petang tadi.
Bantuan itu disalurkan melalui Misi Humanitarian Mission 4 Palestin (HM4P) melibatkan kem pelarian Palestin di Al-Baqa’a, al-Rusaifah, Hitthin dan Wahadad.
Pengerusi BKUM yang juga merangkap ketua misi, Datuk Seri Abdul Azeez Abdul Rahim berkata, sumbangan tersebut mencukupi untuk tempoh sebulan bagi sesebuah keluarga pelarian berkenaan.
“Kita agihkan 1,000 pek makanan dan barangan keperluan ini di empat kem pelarian sasaran.
“Oleh kerana mematuhi prosedur operasi standard (SOP) Covid-19, maka proses agihan hanya dilakukan di Kem Al-Baqa’a dan bantuan selebihnya akan disalurkan Lajnah Zakat Jordan kepada kesemua 1,000 keluarga pelarian Palestin yang dibantu,” katanya dalam satu kenyataan semasa menyampaikan sumbangan di kem pelarian Palestin Al-Baqa’a hari ini.
Turut sama dalam misi itu ialah wakil Lajnah Zakat Jordan di Al-Baqa’a, Hashim Muhammad Al-Titi dan Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr. Fathul Bari Mat Jahya.

SEORANG wanita menerima sumbangan BKUM di kem pelarian Palestin Al-Baqa’a di Amman, Jordan hari ini.
Mengulas lanjut beliau berkata, Kem Al-Baqa’a antara kem pelarian padat di Amman dengan populasi lebih 200,000 yang majoritinya melarikan diri dari wilayah konflik itu pada 1948 selepas pembentukan negara haram Israel.
Abdul Azeez bersama lima delegasinya tiba di Jordan sejak Sabtu lalu sebelum bertolak ke Kaherah untuk bergabung dengan anggota misi HM4P di Mesir.
Kesemua mereka dijangka memasuki wilayah Gaza minggu ini, bagaimanapun ia tertakluk kepada kelulusan pihak berkuasa.
Misi HM4P selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin.
Selain itu, misi berkenaan turut menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat serta warga Palestin terjejas di Gaza yang diserang tentera Israel bulan lalu.
Berdasarkan statistik daripada Agensi Bantuan dan Pekerjaan Pertubuhan Bangsa-Bangsa Bersatu (UNRWA), terdapat lebih dua juta pelarian Palestin berdaftar dengan badan dunia itu dan menerima bantuan langsung daripadanya untuk kelangsungan hidup. -K! ONLINE


Ambil kira pelbagai faktor sebelum peralihan fasa PKP
Oleh NUR ALINA HASSAN

22 Jun 2021, 7:59 pm
TANGKAK- Kerajaan akan menilai pelbagai faktor serta risiko sebelum memutuskan peralihan fasa Perintah Kawalan Pergerakan (PKP) yang dibentangkan melalui Pelan Pemulihan Negara.
Perdana Menteri, Tan Sri Muhyiddin Yassin berkata, keputusan itu penting demi memastikan setiap perubahan yang ditentukan kerajaan adalah kekal selamat dan berkesan.
“Untuk sekarang ini kita tinggal beberapa hari sahaja lagi, jika kadar kes boleh diturunkan mengikut jadual yang dirangka, maka kita akan beralih ke fasa kedua, begitulah keadaannya.
“Jadi disebabkan itu, kerajaan akan perhati lagi, kita tak akan umum sekarang. Kebiasaannya kita beri tempoh dua atau tiga hari sama ada perlu diteruskan (fasa satu) atau kita akan beralih.
“Yang penting ialah kita kena faham walaupun kerajaan dah tentukan tarikh-tarikh untuk tempoh kadar kes, katil-katil di Unit Rawatan Rapi (ICU) atau vaksinasi, kita tetap ada nilai ambang dan ia akan ditentukan mengikut penyesuaian,” katanya.
Beliau berkata demikian ketika mengulas mengenai rancangan kerajaan untuk beralih ke fasa seterusnya memandangkan tinggal enam hari lagi sebelum Perintah Kawalan Pergerakan 3.0 tamat pada 28 Jun ini dengan kadar kes masih di atas 4,000.

Terdahulu, Muhyiddin ditemui selepas mengadakan lawatan ke Pusat Pemberian Vaksin (PPV) Dewan Muafakat Johor, Bukit Gambir, di sini hari ini.
Beliau yang juga Ahli Dewan Undangan Negeri (ADUN) Gambir berkata, pihaknya akan sentiasa memantau perkembangan semasa menerusi Kementerian Kesihatan (KKM) dan semua sistem yang ada bagi memastikan kaedah intervensi boleh dilakukan sebelum ianya diputuskan oleh Majlis Keselamatan Negara (MKN). -K! ONLINE


Isteri polis bersalah bunuh pembantu rumah dipenjara 30 tahun
Oleh KOSMO!

22 Jun 2021, 7:44 pm
SINGAPURA – Mahkamah Tinggi Singapura menjatuhkan hukuman penjara 30 tahun ke atas seorang warga negaranya kerana didapati bersalah membunuh pembantu rumah warga Myanmar.
Gaiyathiri Murugan, 41, didapati bersalah ke atas 28 pertuduhan menyebabkan kematian terhadap pembantu rumahnya, Piang Ngaih Don pada 26 Julai 2016.
Gaiyathiri dan ibunya telah menyerang dan mengakibatkan tulang tengkuk mangsa retak dan juga telah menyebabkan kecederaan pada otak.
Wanita kejam itu juga dengan sengaja membiarkan Ngaih Don kebuluran, menyebabkan kecederaan dengan menekapkan seterika panas ke atas badan mangsa, memukulnya dengan batang penyapu dan menarik rambut mangsa sehingga tertanggal.
Peguam bela, Joseph Chen dalam hujahnya di mahkamah memohon supaya anak guamnya itu dikenakan hukuman penjara tidak lebih sembilan tahun dengan alasan tertuduh telah ditahan reman selama lima tahun selain faktor anak-anak yang sedang membesar dan masalah mental tertuduh.
Suami Gayathiri yang merupakan seorang anggota polis, Kelvin Chelvam kini digantung tugas dan berdepan lima pertuduhan kerana mencederakan mangsa dan menipu polis dengan mengatakan kamera litar tertutup di flat kediamannya telah dialih. -Agensi


Kecoh ketam hidup jadi prop sesi fotografi dan ‘catwalk’
Oleh KOSMO!

22 Jun 2021, 7:32 pm
SINGAPURA – Satu trend terbaharu muncul di Singapura apabila pemilik sebuah restoran makanan laut, House of Seafood mengadakan sesi ‘catwalk’ bersama ketam hidup, lapor portal Coconut, semalam.
Francis Ng, dirakam oleh beberapa pengunjung taman awam di Pungol bersama beberapa lagi individu dipercayai ahli keluarganya mengikat ketam hidup dengan tali dan membawanya bersiar-siar seperti seekor anjing.
Gambar tersebut tular di media sosial dan mengundang kritikan negatif masyarakat yang berpendapat aktiviti itu adalah tidak patut dan berlaku kejam kepada binatang yang juga sumber makanan.
Bagaimanapun, Persatuan Penyelidikan dan Pendidikan Kebimbangan Haiwan Singapura (ACRES) tampil dengan kenyataan bahawa pihaknya sudah mengadakan perbincangan dengan Ng berkenaan isu tersebut.
“Ramai yang menghantar aduan dan kerisauan mereka tentang isu membawa ketam hidup berjalan di taman awam baru-baru ini.
“Ingin ACRES maklumkan bahawa pemilik ketam iaitu Francis Ng memberitahu aktiviti tersebut hanya untuk tujuan bergambar dan hanya berlangsung selama lima minit,” tulis kenyataan itu.

ACRES juga memberi jaminan bahawa restoran itu tidak menyalahgunakan ketam di premis mereka untuk tujuan lain selain menghidangkannya sebagai makanan kepada pelanggan. – Agensi


Bonnie pecah rekod dunia 230kg sebelum ke Tokyo
Oleh MUHAMMAD RIDUAN MOHD HANAFIAH

22 Jun 2021, 8:21 pm
ATLET angkat berat para negara, Bonnie Bunyau Anak Gustin membawa tonik terbaik sebelum menuju ke Sukan Paralimpik Tokyo apabila melakukan kejutan memecahkan rekod dunia dengan angkatan 230 kilogram (kg) pada Kejohanan Piala Dunia Powerlifting Fazza ke-11 di Dubai, Emiriyah Arab Bersatu (UAE) sebentar tadi.
Pada kejohanan tersebut, atlet berusia 22 tahun itu dilihat tidak berdepan sebarang kesukaran untuk melakukan angkatan pertama dengan bebanan 210kg sebelum melepasi 221kg pada angkatan kedua.
Bonnie dilihat cuba memperbaharui rekod dunia dengan angkatan 230kg pada angkatan ketiga, namun dibatalkan.
Bagaimanapun, Bonnie dilihat tidak berputus asa dan berjaya melakukan angkatan tersebut sekali gus memecahkan rekod dunia yang sebelumnya dipegang oleh Rustami dengan angkatan 229kg semasa kejohanan Para Asia Jakarta 2018.
Kejayaan tersebut merupakan persiapan terbaik atlet kelahiran Sarawak tersebut menyertai temasya Paralimpik Tokyo yang membuka tirai 24 Ogos hingga 5 September depan.
“Tahniah diucapkan kepada atlet Para Powerlifting Negara, Bonnie Bunyau yang baru sahaja memenangi pingat emas di Dubai, UAE.

“Satu kejayaan yang amat membanggakan seluruh rakyat Malaysia. Semoga dapat mengekalkan momentum, terus konsisten dan bawa semangat ini ke Kejohanan Paralimpik Tokyo 2020 tidak lama lagi. Syabas Bonnie!,” kata Menteri Belia dan Sukan, Datuk Seri Reezal Merican Naina Merican menerusi Facebook dan Twitter.
Pada Mei lalu, Bonnie turut meraih pingat emas pada Kejohanan Piala Dunia di Bangkok, Thailand selepas berjaya melakukan angkatan seberat 226kg sekali gus mencipta rekod peribadinya.
Ketika itu, Bonnie cuba melakukan angkatan 229kg bagi memecahkan rekod dunia namun gagal selepas cubaan kali keempat. – K! ONLINE


Pemancar internet diperluas susulan insiden pelajar
Oleh NUR SHARIEZA ISMAIL

22 Jun 2021, 7:35 pm
CYBERJAYA – Suruhanjaya Komunikasi dan Multimedia Malaysia (MCMC) mengarahkan syarikat telekomunikasi melaksanakan pengoptimuman pemancar berhampiran Kampung Baru Batu Tiga, Selama, Perak bagi memastikan liputan internet lebih baik, selewat-lewatnya bulan depan.
MCMC dalam satu kenyataan berkata, ini susulan daripada insiden yang berlaku ke atas seorang pelajar bernama Siti A’isyah Mohd. Idris, 17, yang dilaporkan cedera parah akibat kemalangan ketika menaiki motosikal ke rumah bapa saudaranya untuk mendapatkan capaian internet bagi mengikuti sesi Pengajaran dan Pembelajaran di Rumah (PdPR).
“Jadi sebagai langkah sementara, MCMC telahpun mengarahkan penyedia syarikat telekomunikasi mengambil tindakan segera di kawasan tersebut, ” katanya hari ini.
jelas MCMC lagi, bagi penyelesaian jangka masa panjang pula, pihaknya mengarahkan penyedia perkhidmatan untuk menyediakan infrastruktur komunikasi bersesuaian bagi memastikan liputan internet lebih baik dapat dinikmati oleh penduduk di kawasan Kampung Baru Batu Tiga tersebut.
“Sehubungan itu, MCMC ingin menasihatkan semua pelajar agar berhati-hati dan tidak membahayakan diri dalam usaha untuk mendapatkan capaian internet,” katanya.
Terdahulu, MCMC Negeri Perak dan wakil penyedia perkhidmatan yang terdiri daripada Celcom, Digi, Maxis dan Telekom Malaysia telah mengadakan pertemuan dengan keluarga mangsa.

Turut serta, Ahli Dewan Undangan Negeri (Adun) Selama, Mohd Akmal Kamaruddin. -K! ONLINE


Ajal ketika menunggu makanan
Oleh MUHD AFIQ AL-HAFIZ MAT YUSOF

22 Jun 2021, 8:20 pm
KUALA LUMPUR – Seorang lelaki meninggal dunia secara mengejut ketika menunggu pesanan makanan di sebuah restoran sekitar Taman Sri Bintang, di sini semalam.
Dalam kejadian pada pukul 4 petang itu, mangsa, Cheah Kum Seng, 49, yang tinggal di sekitar Taman Sri Kepong Baru disahkan meninggal dunia oleh pasukan perubatan dari Hospital Kuala Lumpur (HKL).
Ketua Polis Daerah Sentul, Asisten Komisioner Beh Eng Lai berkata, kematian mangsa tidak melibatkan sebarang unsur jenayah.
“Siasatan awal mendapati, mangsa tidak mengalami sebarang kecederaan fizikal dan tiada tanda-tanda yang dikaitkan dengan unsur jenayah.
“Mangsa telah ke restoran terbabit untuk membungkus makanan kira-kira pukul 3.30 petang,” katanya dalam satu kenyataan hari ini.
Mengulas lanjut, ketika menunggu makanan yang dipesan, mangsa tiba-tiba terjatuh dari kerusi dan berada dalam keadaan tidak sedarkan diri.

“Pemilik restoran telah menghubungi ambulans dan pasukan perubatan dari HKL telah mengesahkan mangsa meninggal dunia.
“Bedah siasat yang dijalankan mendapati mangsa mengalami serangan jantung dan kes diklasifikasikan sebagai mati mengejut,” jelasnya.- K! ONLINE


275,220 rakyat Kelantan sudah divaksin
Oleh ROHANA MOHD. NAWI

22 Jun 2021, 7:46 pm
KOTA BHARU – Seramai 275,220 orang penduduk di negeri Kelantan telah menerima suntikan vaksin Covid-19 bagi kedua-dua dos menerusi Program Imunisasi Kebangsaan (PICK) di negeri ini.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, daripada keseluruhan jumlah itu, ia melibatkan seramai 191,938 orang penerima dos pertama dan 83,282 orang bagi dos kedua.
Katanya, jumlah penerima vaksin itu berjaya dicapai menerusi Program Outreach Vaksinasi Covid-19 yang dijalankan oleh JKNK dan Jawatankuasa Petugas Khas Imunisasi Covid-19 (CITF) negeri di seluruh daerah ketika ini.
“Program yang dijalankan di kawasan kampung dan pedalaman mendapat sambutan menggalakkan apabila ramai yang hadir untuk menerima suntikan vaksin.
“Penduduk kampung juga dilihat mula sedar apabila mereka tampil berdaftar untuk mengambil suntikan vaksin menerusi program berkenaan,” katanya ketika dihubungi pemberita hari ini.
Menurut beliau, peningkatan penerima vaksin Covid-19 juga disebabkan kesedaran masyarakat untuk mendaftar PICK melalui aplikasi MySejahtera.

Katanya, sehingga semalam seramai 596,000 penduduk di Kelantan telah mendaftar sebagai penerima vaksin melalui aplikasi tersebut.
“Jumlah itu melibatkan 48.2 peratus individu dewasa di negeri ini. Kita berharap agar Program Outreach Vaksinasi Covid-19 yang sedang dijalankan ketika ini mampu menjadi salah satu kaedah terbaik untuk mencapai imuniti kelompok di negeri ini,” katanya. -K! ONLINE


Kilang plastik tipu surat MITI dikompaun
Oleh MOHD SYALMIZI HAMID

22 Jun 2021, 7:23 pm
SEBERANG PERAI – Pemilik sebuah kilang plastik di Taman Kerapu, Butterworth di sini dikompaun RM20,000 atas dua kesalahan kerana melanggar prosedur operasi standard (SOP) Perintah Kawalan Pergerakan (PKP) penuh, semasa operasi hari ini.
Dalam serbuan kira-kira pukul 9.30 pagi itu, kilang berkenaan didapati menyalahgunakan surat kebenaran oleh Kementerian Perdagangan Antarabangsa dan Industri (MITI) bagi tujuan perubatan.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, hasil siasatan mendapati kilang itu menghasilkan barangan plastik bukan untuk tujuan perubatan.
“Justeru pemiliknya dikompaun RM10,000 kerana menjalankan perniagaan bukan perlu tanpa kebenaran, manakala RM10,000 lagi atas kesalahan gagal memastikan dua pekerja warga Indonesia mengimbas kod QR MySejahtera.
“Dua pekerja lelaki berkenan juga ditahan kerana gagal mengemukakan dokumen perjalanan yang sah,” katanya dalam satu kenyataan hari ini.
Beliau berkata, kilang terbabit turut dikompaun oleh Majlis Bandaraya Seberang Perai (MBSP) kerana menjalankan perniagaan tanpa lesen pejabat urusan dan tiada lesen MBSP.

Dalam pada itu, Noorzainy berkata, ketika operasi di kilang kedua di Jalan Siram, Butterworth, pihaknya mendapati tiada perlanggaran SOP, namun dikenakan tindakan kerana tiada lesen MBSP dan gagal mempamerkan nama syarikat oleh Suruhanjaya Syarikat Malaysia (SSM). -K! ONLINE


Elaun sukarelawan kesihatan ditambah
Oleh NUR ALINA HASSAN

22 Jun 2021, 6:36 pm
TANGKAK- Kerajaan bersetuju untuk meningkatkan kadar elaun sukarelawan kesihatan yang bertugas di Pusat Pemberian Vaksin (PPV) dan Pusat Kuarantin dan Rawatan Covid-19 Risiko Rendah (PKRC) bermula bulan ini.
Perdana Menteri, Tan Sri Muhyiddin Yassin berkata, peningkatan kadar bayaran itu diberikan selaras keputusan kerajaan mengumumkan pembukaan PPV yang akan beroperasi setiap hari.
Menurut beliau, kadar elaun bernilai RM50 sebelum ini akan dinaikkan sehingga RM100 dengan membabitkan kira-kira 19,000 sukarelawan kesihatan.
“Kerajaan telah memutuskan bahawa pusat pusat pemberian vaksin beroperasi tujuh hari seminggu dengan masa operasi dilanjutkan.
“Saya telah mengarahkan Kementerian Kewangan untuk mengkaji semula kadar bayaran kepada sukarelawan ini, supaya dapat ditambah jumlahnya dan bilangan penerima juga diperluas secepat mungkin.
“Jadi kerajaan bersetuju bayaran saguhati ini ditingkatkan kepada sukarelawan yang bertugas melebihi 12 jam sehari bermula Jun ini yang melibatkan implikasi kewangan tambahan berjumlah RM180 juta,” katanya selepas mengadakan lawatan ke PPV Dewan Muafakat Johor Bukit Gambir di sini, hari ini.

Beliau yang juga Ahli Dewan Undangan Negeri (ADUN) Gambir berkata, kenaikan kadar saguhati kepada sukarelawan itu merupakan pengiktirafan kepada jasa dan sumbangan mereka yang bertungkus lumus bagi memastikan rakyat negara ini menerima suntikan vaksin dengan teratur, cepat dan selamat. -K! ONLINE


Sindiket edar minuman keras, rokok seludup tumpas
Oleh MUHD AFIQ AL-HAFIZ MAT YUSOF

22 Jun 2021, 6:05 pm
KUALA LUMPUR – Sembilan lelaki ditahan dalam Op Kontraban selepas disyaki terlibat dalam sindiket pengedaran minuman keras dan rokok seludup di sekitar Klang, semalam.
Pengarah Keselamatan Dalam Negeri dan Ketenteraman Awam (KDNKA) Bukit Aman, Datuk Zainal Abidin Kasim berkata, kesemua tangkapan merupakan warga tempatan berusia dalam lingkungan 22 hingga 49 tahun.
“Serbuan tersebut berjaya merampas 86 kotak minuman keras pelbagai jenama yang tidak bercukai bernilai RM42,200 dan 44,000 batang rokok pelbagai jenama bernilai RM36,000.
“Kita juga merampas 363 unit mesin simulator dipercayai bagi tujuan perjudian yang dianggarkan bernilai RM5,445,000 dan dua buah lori serta 18 kontena bernilai RM320,000,” katanya dalam satu kenyataan hari ini.
Mengulas lanjut, keseluruhan rampasan dianggarkan berjumlah RM5,843,200 dan siasatan awal mendapati sindiket berkenaan tidak membayar cukai Kastam selain aktif di sekitar Lembah Klang.
Kesemua suspek telah ditahan reman di Ibu Pejabat Polis Daerah Klang Selatan untuk tindakan lanjut di bawah Seksyen 117 Kanun Prosedur Jenayah dan Seksyen 135(1)(d) Akta Kastam 1967,” jelasnya. – K! ONLINE.


Harga bungkusan terpakai BTS Meal cecah RM462
Oleh KOSMO!

22 Jun 2021, 7:00 pm
SINGAPURA – Hidangan hasil kolaborasi kumpulan muzik popular Korea Selatan, BTS dengan restoran makanan segera Mc Donald’s (McD) yang mula dijual di Singapura kelmarin dan mencetuskan fenomena tersendiri.
Menerusi laporan portal Mothership, selain diserbu peminat di semua cawangan McD Singapura, terdapat juga individu yang mengambil kesempatan menjual semula bungkusan hidangan edisi terhad itu.
Jika harga asal hidangan yang dijual di McD berharga S$8.90 (RM27.44) bagi satu set, bungkusan terpakai tanpa makanan dijual sehingga mencecah S$150 (RM462).
Penjual bungkusan terpakai itu menjual bekas kertas yang diguna untuk mengisi nuget dan cawan minuman.
“Miliki bungkusan edisi terhad BTS McD dengan harga RM462. Lengkap dengan sos istimewa Cajun dan Cili Manis.
“Kesemua bungkusan sudah dibasuh, dikeringkan dan dijamin kebersihannya,” demikian antara iklan yang ditulis di platform jual beli Carousell. – Agensi